Diari Oficial de la Generalitat Valenciana


Sumari del DOGV 9550, del 09-03-2023 (2023/2406)

RESOLUCIÓ de 3 de març de 2023, del director general de Labora Servei Valencià d'Ocupació i Formació, per la qual s'aprova la convocatòria de subvencions per a realitzar accions formatives dirigides prioritàriament a persones ocupades amb càrrec a l'exercici pressupostari 2023, en aplicació de l'Ordre EFP/942/2022, de 23 de setembre, per la qual es regula l'oferta formativa del sistema de Formació Professional en l'àmbit laboral associada al Catàleg nacional de qualificacions professionals efectuada per les administracions competents, s'estableixen bases reguladores, així com les condicions per al seu finançament.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9550

Data del DOGV
:   09-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2406


Data del document
:   03-03-2023

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Labora, Servici Valencià d'Ocupació i Formació
    * ajuda pública

RESOLUCIÓ de 3 de març de 2023, del director general de Labora Servei Valencià d'Ocupació i Formació, per la qual s'aprova la convocatòria de subvencions per a realitzar accions formatives dirigides prioritàriament a persones ocupades amb càrrec a l'exercici pressupostari 2023, en aplicació de l'Ordre EFP/942/2022, de 23 de setembre, per la qual es regula l'oferta formativa del sistema de Formació Professional en l'àmbit laboral associada al Catàleg nacional de qualificacions professionals efectuada per les administracions competents, s'estableixen bases reguladores, així com les condicions per al seu finançament. [2023/2406]  
La nova Llei orgànica 3/2022, de 31 de març, d'ordenació i integració de la Formació Professional, estableix un sistema de la Formació Professional en què tota la formació professional arribe a ser acreditable i acumulable. L'oferta de formació l'estructura en una dimensió vertical i escalonada, que s'organitza des de «microformacions», als títols de formació professional. Aquest model facilita la generació d'itineraris de formació, així qualsevol oferta s'organitza en unitats que permeten la progressió i la continuïtat avançant en l'itinerari de formació, conduent a acreditacions, certificats i titulacions amb reconeixement oficial.  
  
La Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, que continua vigent en els aspectes que no s'oposen a la Llei orgànica 3/2022, ha sigut desplegada pel Reial decret 694/2017, de 3 de juliol, que estableix, entre altres aspectes, la regulació de les iniciatives i els programes de formació professional per a l'ocupació, els requisits i els límits de les accions formatives, les persones destinatàries d'aquestes i la manera d'acreditar les competències adquirides per les persones treballadores, així com els instruments del Sistema Integrat d'Informació i el règim de funcionament del Sistema de Formació Professional per a l'Ocupació.  
  
No obstant això, l'esmentat Reial decret 694/2017, de 3 de juliol, no esgota el desplegament reglamentari de la Llei 30/2015, de 9 de setembre, i així, en data 1 d'abril de 2019, es va publicar en el BOE l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, en relació amb l'oferta formativa de les administracions competents i el seu finançament, i s'estableixen les bases reguladores per a concedir subvencions públiques destinades al seu finançament.  
L'ordre esmentada compleix l'objectiu de desplegar el reial decret esmentat en relació amb l'oferta de formació professional per a l'ocupació, i regula les bases que han de regir la concessió, en règim de concurrència competitiva, de subvencions públiques destinades a finançar aquesta formació per part de les diferents administracions públiques en els seus àmbits de gestió respectius.  
El Reial decret 2/2020, de 12 de gener, pel qual es reestructuren els departaments ministerials, va establir una distribució de competències sobre la formació professional per a l'ocupació que va afectar el Ministeri d'Educació i Formació Professional i el Ministeri de Treball i Economia Social.  
Així, d'acord amb l'article 2, apartat h, del Reial decret 1383/2008, d'1 d'agost, pel qual s'aprova l'estructura orgànica i de participació institucional del Servei Públic d'Ocupació Estatal, s'atribueix al SEPE la competència per a «gestionar els programes d'ocupació i formació professional per a l'ocupació, que li corresponguen normativament i estiguen consignats en el seu pressupost de despeses. Quant a la formació per a l'ocupació, serà competència del Ministeri de Treball i Economia Social la formació dirigida a l'Administració pública, la formació en alternança, la formació amb compromís de contractació, la formació corresponent al fons de reserva, la que estiga lligada al diàleg social i la negociació col·lectiva i la formació programada en les empreses per a la millora de les competències, així com les convocatòries de formació d'oferta per a persones ocupades quan aquestes accions formatives no estiguen lligades als certificats de professionalitat i estiguen vinculades al catàleg d'accions formatives del Servei Públic d'Ocupació Estatal», i d'acord amb l'article 5, apartat a, del Reial decret 498/2020, de 28 d'abril, pel qual es desenvolupa l'estructura orgànica bàsica del Ministeri d'Educació i Formació Professional, s'atribueix al MEFP, concretament a la Secretaria General de Formació Professional: «L'ordenació, el desenvolupament, l'avaluació, la gestió i la innovació de la formació professional en el sistema educatiu i per a l'ocupació, i en concret, respecte d'aquesta última, la formació professional de persones desocupades i la formació professional de persones ocupades, incloent-hi les convocatòries nacionals i les autonòmiques, quan aquestes responguen a formació vinculada als certificats de professionalitat, incloent-hi la Formació Professional Dual de l'àmbit educatiu. Així mateix, li correspon l'establiment i l'actualització dels títols de Formació Professional, els cursos d'especialització i els certificats de professionalitat».  
  
Conformement a la nova distribució de competències en matèria de formació professional per a l'ocupació, paral·lelament a l'Ordre TMS/368/2019, en l'àmbit del Ministeri d'Educació i Formació Professional, el 5 d'octubre de 2022 es va publicar l'Ordre EFP/942/2022, de 23 de setembre, per la qual es regula l'oferta formativa i s'estableixen les bases reguladores per a la concessió de subvencions quan les accions formatives responguen a formació vinculada a certificats de professionalitat.  
Atenent aquesta nova distribució de competències respecte de la formació professional per a l'ocupació, aquesta convocatòria estableix les ajudes en l'àmbit de la Comunitat Valenciana, corresponent a la formació d'oferta dirigida prioritàriament a persones ocupades quan les accions formatives a impartir estiguen lligades a obtindre certificats de professionalitat, en aplicació de l'Ordre EFP/942/2022, de 23 de setembre.  
El finançament d'aquestes ajudes es realitzarà de conformitat amb la distribució territorial de fons de l'Estat a les comunitats autònomes acordada en el si de la Conferència Sectorial del Sistema de Qualificacions i Formació Professional per a l'Ocupació per a desenvolupar les accions certificables, igualment podran ser objecte de cofinançament pel Fons Social Europeu o altres fons estructurals de la Unió Europea o supranacionals, i serà aplicable, si és el cas, la normativa comunitària i espanyola corresponent.  
En la Llei de pressupostos de la Generalitat per a l'exercici 2023, dins del programa 322.52, Formació i qualificació professional, s'inclou la línia de subvenció S5644000, dirigida a subvencionar els plans de formació per a l'ocupació dirigits preferentment a persones ocupades, amb una dotació d'educació i investigació de 33.692.880,00 euros.  
  
D'acord amb el que preveu l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, aquesta Secretaria Autonòmica d'Economia i Ocupació, Direcció General de Labora Servei Valencià d'Ocupació i Formació, dicta la resolució d'aprovació amb càrrec a l'exercici pressupostari 2023 de la convocatòria de subvencions, en aplicació de l'Ordre EFP/942/2022, de 23 de setembre, per la qual es regula l'oferta formativa del Sistema de Formació Professional en l'àmbit laboral associada al Catàleg nacional de qualificacions professionals efectuada per les administracions competents, s'estableixen les bases reguladores, així com les condicions per al seu finançament, conforme el Consell Valencià de Formació Professional, resolc:  
  
Primer. Aprovació de la convocatòria i indicació de l'ordre per la qual s'aproven les bases reguladores de les subvencions  
Es convoquen, per a l'exercici 2023, les subvencions per a realitzar accions formatives corresponents a especialitats formatives conduents a obtindre certificats de professionalitat, dirigides prioritàriament a persones ocupades, regulades en l'Ordre EFP/942/2022, de 23 de setembre, per la qual es regula l'oferta formativa del Sistema de Formació Professional en l'àmbit laboral associada al Catàleg nacional de qualificacions professionals efectuada per les administracions competents, s'estableixen bases reguladores, així com les condicions per al seu finançament, publicada en el BOE número 239, de data 5 d'octubre de 2022, d'ara en avant, Ordre de bases.  
  
Segon. Finançament i import de la convocatòria  
Les subvencions que es convoquen a l'empara d'aquesta resolució es destinaran a realitzar les accions formatives dirigides prioritàriament a persones ocupades que es finançaran amb fons finalistes del Ministeri d'Educació i Formació Professional, per a desenvolupar les accions formatives en l'àmbit de la formació professional per a l'ocupació vinculada al Catàleg nacional de qualificacions professionals i dirigides a obtindre certificats de professionalitat, i s'hi destina un import total màxim de 96.760.117,00 €, amb càrrec a la línia de subvenció S5644000 del capítol IV del subprograma 322.52, del pressupost de Labora Servei Valencià d'Ocupació i Formació per a l'exercici 2023, amb el desglossament que figura a continuació:  
  
1. Per als programes formatius que preveu el resolc cinqué, es destinarà un import màxim estimat de 53.603.517,40 € amb la distribució següent per programes que també té caràcter estimatiu:  
  
a) Per als programes de formació sectorials, es destinarà un import màxim de 6.360.000,00 €.  
b) Per als programes de formació transversals, es destinarà un import màxim de 6.950.000,00 €  
c) Per als programes de qualificació per a complementar la formació de persones participants en el procediment d'avaluació i acreditació de les competències professionals es destinarà un import màxim d'1.000.000,00 €.  
d) Per als programes de formació dirigits a l'economia social, es destinarà un import màxim de 529.994,70 €.  
e) Per als programes de formació dirigits a persones treballadores autònomes, es destinarà un import màxim de 529.994,70 €.  
2. Per a les ajudes a l'alumnat desocupat assistent als programes formatius, previstes en el resolc tretzé d'aquesta convocatòria, es destinarà un import estimat de 530.010,60 €.  
Atés que les ajudes regulades en aquesta resolució es financen amb fons que es distribueixen territorialment, per a la seua gestió per les comunitats autònomes a càrrec dels pressupostos generals de l'Estat, la concessió d'aquestes estarà condicionada pel fet que l'òrgan competent de l'Administració de l'Estat haja realitzat les actuacions o dictat els actes administratius que permeten assegurar l'efectivitat de la transferència de fons afectats.  
Les accions formatives podran ser objecte de cofinançament pel Fons Social Europeu o altres fons estructurals de la Unió Europea o supranacionals i serà aplicable, si és el cas, la normativa comunitària i espanyola corresponent.  
La dotació d'aquesta convocatòria pot incrementar-se si concorre algun dels casos que preveu l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit, que s'haurà de publicar en el Diari Oficial de la Generalitat Valenciana. Aquesta publicitat no implicarà l'obertura de termini per a presentar noves sol·licituds ni l'inici d'un nou còmput de termini per a resoldre.  
Les ajudes a la formació que regula aquesta resolució són compatibles amb el mercat comú, d'acord amb l'article 107, apartat 1, del Tractat de funcionament de la Unió Europea, i queden dispensades de l'obligació de notificació que estableix l'article 108, apartat 3, del tractat, i de comunicar, d'acord amb el que preveu l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reuneixen tots els requisits de l'esmentat article 107.1, ja que no suposen cap avantatge econòmic per a una empresa ni falsegen la competència, i no afecten els intercanvis comercials entre els estats membres.  
  
Tercer. Entitats beneficiàries  
1. Seran beneficiàries de les subvencions les entitats de formació públiques o privades, acreditades i/o inscrites en el corresponent registre d'entitats de formació en la data de finalització de presentació del termini de sol·licituds, sense perjudici del que s'estableix en el resolc desé, apartat 7, d'aquesta convocatòria, en relació amb els canvis de domicili.  
  
2. Les entitats hauran d'estar acreditades i/o inscrites per a les especialitats formatives objecte de la formació, en modalitat presencial, teleformació o mixta, amb presència en l'àmbit territorial de la Comunitat Valenciana, i hauran de disposar en aquest àmbit d'instal·lacions degudament inscrites o acreditades per a les accions formatives impartides en modalitat presencial o per a realitzar sessions de formació presencial i/o proves d'avaluació final presencials en el cas d'accions formatives impartides en modalitat de teleformació o mixta.  
  
3. Un mateix espai formatiu no podrà ser inscrit o acreditat per diferents centres o entitats de formació.  
4. D'acord amb el que preveu l'article 11.3 de l'LGS, les societats civils i les comunitats de béns podran ser beneficiàries de les subvencions que regula aquesta convocatòria, quan tinguen presència en l'àmbit territorial de la Comunitat Valenciana, i hauran de disposar en aquest àmbit d'instal·lacions degudament inscrites i/o acreditades que permeten impartir les accions formatives sol·licitades.  
  
  
Quart. Objecte i condicions de la concessió de la subvenció  
1. Aquesta resolució té per objectiu convocar ajudes per a desplegar programes de formació dirigits almenys en un 70 % a persones treballadores empleades en empreses o centres de treball situats a la Comunitat Valenciana, incloent-hi les persones treballadores amb contracte fix discontinu a què fa referència l'article 16 del text refós de la Llei de l'Estatut dels Treballadors, aprovat pel Reial decret legislatiu 2/2015, de 23 d'octubre, en els períodes en què es troben en activitat laboral, o persones treballadores autònomes residents en aquesta i en un 30 % com a màxim a persones treballadores desocupades residents també a la Comunitat Valenciana.  
2. L'import de les sol·licituds de subvenció de cada entitat, per a desenvolupar els programes que estableix el resolc cinqué no podran superar els percentatges que es relacionen a continuació de la dotació assignada inicialment a cada tipus de programa i sector; cada entitat podrà realitzar un màxim d'una sol·licitud per tipus de programa i sector.  
- Per als programes de formació sectorials, els que estableix l'apartat 4 d'aquest resolc.  
- Per als programes de formació transversals, un 8 %, equivalent a 556.000,00 €.  
- Per als programes de qualificació per a completar la formació de persones participants en el procediment i acreditació de les competències professionals, un 30 %, equivalent a 300.000 €.  
- Per als programes de formació dirigits a l'economia social, un 30 %, equivalent a 158.998,41 €.  
- Per als programes de formació dirigits a persones treballadores autònomes, un 30 %, equivalent a 158.998,41 €.  
3. Les accions formatives que poden sol·licitar-se estan incloses en els plans de referència, publicats en la pàgina web https://labora.gva.es/va/ciutadania, on s'indica la modalitat d'impartició, les hores de cada acció formativa, la condició de prioritària o no, així com els requisits tècnics.  
4. Les acciones de tipus sectorial dels plans de referència correspondran als sectors que es detallen a continuació: l'import màxim estimat que assenyala el resolc segon, punt 1.a per a aquesta mena d'accions, es distribuirà per sectors en les quanties màximes estimades que s'assenyalen a continuació i d'acord amb l'apartat 2 d'aquest resolc, s'aplicaran els següents límits percentuals i quantitatius:  
  
  
Sector Dotació prevista Límit percentual per cada pla presentat Límit quantitatiu  
per pla  
Agrari (incloent-hi la manipulació, l'envasament, el comerç i l'exportació de cítrics i productes hortofructícoles) 409.540,68 € 20 %   
81.789,26 €  
  
Construcció (formació dirigida a la competitivitat sostenible del sector) 660.107,89 € 20 %   
131.829,96 €  
  
Indústries agroalimentàries 456.170,90 € 30 %   
136.652,65 €  
  
Indústria del metall 1.262.477,32 € 20 %   
252.129,00 €  
  
Indústria del moble, calçat i tèxtil 561.791,16 € 20 %   
112.195,16 €  
  
Indústria química i plàstic 422.875,86 € 30 %   
126.678,63 €  
  
Serveis d'atenció a persones dependents 451.614,00 € 30 %   
135.287,56 €  
  
Serveis de transport per carretera/marítim 545.849,80 € 30 %   
163.517,27 €  
  
Turisme i hostaleria 1.332.469,47 € 20 %   
266.107,11 €  
  
Ceràmica 257.102,93 € 30 %   
77.018,93 €  
  
TOTAL 6.360.000 €   
  
  
  
Cinqué. Modalitats de programació  
1. Tipus de programes:  
a) Sectorials: els programes de formació sectorials es compondran d'accions formatives dirigides a la formació de persones treballadores, amb la finalitat de desenvolupar accions formatives d'interés general per a un sector determinat i per a satisfer necessitats específiques de formació d'aquest. Les accions específiques d'aquests programes també podran dirigir-se al reciclatge i a la requalificació de personal procedent de sectors en situació de crisi.  
b) Transversals: els programes de formació transversals estaran compostos per accions formatives dirigides a obtindre competències transversals a diversos sectors de l'activitat econòmica que han de ser objecte d'atenció prioritària per a donar resposta a les tendències identificades i afavorir l'ocupabilitat i la mobilitat intersectorial de les persones treballadores, prenent com a base l'informe anual i l'escenari pluriennal que preveuen els articles 4 i 5 de la Llei 30/2015, de 9 de setembre, respectivament.  
Així mateix, aquests programes podran incloure accions formatives dirigides a obtindre les competències clau per a accedir als certificats de professionalitat de nivell 2 o de nivell 3.  
c) Programes de qualificació per a completar la formació de persones participants en el procediment d'avaluació i acreditació de les competències professionals. Es tracta de programes que faciliten completar l'itinerari formatiu conduent a obtindre un certificat de professionalitat dirigit a persones que compten amb acreditacions parcials obtingudes mitjançant el procediment que regula en el Reial decret 1224/2009, de 17 de juliol, de reconeixement de les competències professionals adquirides per experiència laboral, però no disposen de la totalitat de les unitats de competència que integra el certificat de professionalitat en qüestió.  
d) Economia social: a fi d'atendre les necessitats formatives de les persones treballadores de l'economia social, aquestes podran participar en els programes de formació sectorials i transversals que preveuen els apartats a, b i c anteriors.  
e) Les persones treballadores autònomes: a fi d'atendre les necessitats formatives de les persones treballadores autònomes, aquestes podran participar en els programes de formació sectorials i transversals que preveuen els apartats a, b i c anteriors.  
2. Tipus d'accions formatives, que en tot cas hauran d'estar vinculades al Catàleg nacional de qualificacions professionals:  
a) Accions formatives vinculades a obtindre certificats de professionalitat, complets o d'oferta modular, que responguen als requeriments de qualificació professional en els diferents sectors productius, així com de qualificacions professionals transversals a aquests.  
  
b) Accions formatives vinculades amb competències clau de nivell 2 o de nivell 3 dirigides a complir els requisits d'accés als certificats de professionalitat d'aquests nivells, sempre que figuren en les necessitats identificades en els àmbits de negociació col·lectiva sectorial estatal.  
  
c) Altres accions formatives vinculades al Catàleg nacional de qualificacions professionals: especialitats corresponents a idiomes.  
  
3. Es considerarà que es podran imputar íntegrament, en l'àmbit d'aquesta convocatòria, totes les accions formatives que continguen per a cada persona formada com a mínim el 75 % d'hores de formació vinculada al Catàleg nacional de qualificacions professionals.  
  
4. En les modalitats presencial i teleformació, l'aula virtual podrà emprar-se com a mitjà complementari i addicional per a desenvolupar el procés formatiu, sense que la impartició de la totalitat d'una acció formativa puga realitzar-se a través de l'aula virtual. Només es podrà utilitzar l'aula virtual per causes motivades i per un període de temps determinat, amb una sol·licitud prèvia que haurà de comunicar-se al Servei de Gestió de Programes de Formació per a l'Ocupació.  
No podrà utilitzar-se una aula virtual per a realitzar les sessions que, en la modalitat de teleformació, requerisquen presència física de l'alumnat.  
5. En cas d'accions formatives en modalitat de teleformació, com que es tracta principalment d'accions formatives conduents a obtindre certificats de professionalitat, es requerirà l'acreditació del centre o l'entitat per a impartir aquesta modalitat, en els termes que preveu el Reial decret 34/2008, de 18 de gener, pel qual es regulen els certificats de professionalitat, i l'Ordre ESS/1897/2013, de 10 d'octubre, que el desplega, a més dels reials decrets pels quals s'estableixen certificats de professionalitat dictats en la seua aplicació.  
A més, en la modalitat de teleformació, s'hauran de complir els requisits que recullen els annexos II, III i IV de l'Ordre TMS 369/2019, de 28 de març, per la qual es regula el Registre estatal d'entitats de formació del Sistema de Formació Professional per a l'ocupació en l'àmbit laboral, així com els processos comuns d'acreditació i inscripció de les entitats de formació per a impartir especialitats formatives incloses en el Catàleg nacional de qualificacions professionals, relatius a la plataforma de teleformació i al material virtual d'aprenentatge.  
  
En la modalitat de teleformació, s'haurà de disposar dels espais formatius amb les instal·lacions i tots els recursos necessaris per a celebrar les sessions de formació presencial i/o avaluació final de caràcter presencial, siguen de titularitat pròpia o mitjançant acords o convenis que se subscriguen amb altres entitats que tinguen acreditada o inscrita l'especialitat en modalitat presencial, i en aquest cas s'haurà d'aportar aquest acord o conveni que, haurà d'estar degudament actualitzat en el moment de presentar la sol·licitud.  
El seguiment de les accions formatives impartides en modalitat de teleformació, d'acord amb l'annex V de l'Ordre TMS 369/2019, es realitzarà a través de la plataforma de teleformació, mitjançant servei web o bé mitjançant visites tècniques de seguiment de caràcter virtual a la plataforma per a això serà preceptiu proporcionar una direcció d'accés a la plataforma, així com les credencials corresponents (usuari/contrasenya), amb permís d'administrador, però sense possibilitat de modificar dades. Durant les visites virtuals, s'haurà de tindre accés als informes de seguiment que genere la plataforma de teleformació, que hauran de reunir les característiques que assenyala l'annex V.  
  
En tot cas, l'entitat haurà de conservar la informació recollida en la plataforma i permetre l'accés a aquesta fins a la liquidació definitiva de l'expedient, a l'efecte de comprovació, si és el cas.  
6. A l'efecte de la programació formativa, es consideren àrees prioritàries les dirigides a anticipar les necessitats de qualificació del sistema productiu, així com a cobrir les necessitats actuals i les orientades a desenvolupar els sectors més innovadors i/o amb millors perspectives d'ocupació o necessitats vinculades amb els sectors productius que tinguen regulacions específiques.  
D'acord amb l'Informe tècnic sobre detecció de les necessitats elaborat per la Subdirecció General de la Formació Professional, seran prioritàries les accions que es corresponen amb el desenvolupament de competències digitals i amb l'economia verda marcades com a prioritàries en els corresponents plans de referència publicats en la pàgina web https://labora.gva.es/va/ciutadania a l'efecte de sol·licitud.  
7. Els programes de formació s'organitzaran per a grups (cursos) d'almenys deu participants. Aquests grups (cursos) no podran superar, en cap moment, el nombre de participants per al qual l'aula estiga acreditada o inscrita en l'especialitat o les especialitats que s'hi impartiran.  
  
8. Els programes de formació s'ajustaran al que s'estableix en l'article 19 i següents del Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral i, en aquests, haurà d'especificar-se la modalitat d'impartició.  
Com que es tracta principalment d'accions formatives conduents a certificats de professionalitat, així mateix, els programes de formació hauran d'adequar-se a la normativa reguladora d'aquests que estableix el Reial decret 34/2008, de 18 de gener, pel qual es regulen els certificats de professionalitat, i a l'Ordre ESS/1897/2013, de 10 d'octubre, que el desplega, i els centres de formació hauran d'estar acreditats per a impartir de la modalitat corresponent per l'administració laboral competent.  
9. La impartició dels cursos de formació només es podrà iniciar a partir de la notificació de la resolució de concessió de la subvenció.  
  
  
Sisé. Lloc i termini de presentació de sol·licituds  
1. Les sol·licituds s'han de presentar telemàticament en un model normalitzat, juntament amb la documentació específica.  
Per a fer la presentació telemàtica de les sol·licituds, s'accedirà a la seu electrònica de la Generalitat (https://sede.gva.es/va/inici), des d'on es podrà accedir al tràmit presentació de sol·licituds a ajudes de Labora Servei Valencià d'Ocupació i Formació, o del web https://labora.gva.es/va/ciutadania a través de l'enllaç «Sol·licitud telemàtica». Per a fer-ho, l'entitat sol·licitant ha de disposar de signatura electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), els dos emesos per la seu electrònica de la Generalitat (https://sede.gva.es/va/inici). En el cas que es presente un certificat digital de persona física i que s'actue en representació d'una persona jurídica, cal inscriure's prèviament en el Registre de representacions de caràcter voluntari davant de la Generalitat per a fer tràmits per via telemàtica.  
2. El termini de presentació de sol·licituds serà de 15 dies hàbils a comptar des de l'endemà de la publicació de la convocatòria en el DOGV.  
3. Cada entitat podrà presentar un màxim d'una sol·licitud per tipus de programa i sector.  
Tenint en compte les recomanacions de la Comissió Nacional dels Mercats i la Competència, en concret la relativa a facilitar la concurrència a un nombre més elevat d'empreses, especialment de les pimes, en el cas d'empreses pertanyents al mateix grup empresarial, només podrà sol·licitar la subvenció i ser-ne reconeguda beneficiària una d'aquestes, siga matriu o filial. En cas de presentació de diverses sol·licituds, únicament s'acceptarà la presentada en primer lloc, i no s'admetrà la resta. A l'efecte d'aquesta convocatòria, s'entendrà per grup empresarial el que estableix l'article 42 del Codi de Comerç. A l'efecte de comprovar la pertinença a un grup empresarial, les entitats presentaran una declaració responsable en el model normalitzat, disponible en el web de Labora.  
  
4. Les sol·licituds es presentaran en model normalitzat.  
  
Seté. Documentació i informació que s'ha d'adjuntar amb la sol·licitud  
1. D'acord amb el que preveu l'article 11.3 de l'LGS, en el cas de societats civils sense personalitat jurídica i comunitats de béns, caldrà fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció que ha d'aplicar cadascun d'aquests, que tindran, igualment, la consideració de beneficiaris. En qualsevol cas, s'ha de nomenar un representant o apoderat únic de l'agrupació amb poders suficients per a complir les obligacions que, com a beneficiari, corresponen a l'agrupació. No es podrà dissoldre l'agrupació fins que haja transcorregut el termini de prescripció que preveuen els articles 39 i 65 de l'LGS.  
La documentació relacionada en l'apartat següent l'aportarà cadascuna de les persones membres que es comprometa a efectuar la totalitat o part de les activitats en nom i per compte del primer.  
2. La sol·licitud ha d'anar acompanyada de la documentació següent, que s'ha d'annexar per mitjans telemàtics, sense perjudici que puga requerir-se en determinades circumstàncies l'exhibició dels documents originals per a acarar-los:  
a) Autorització expressa a Labora Servei Valencià d'Ocupació i Formació perquè comprove les dades d'identitat de la persona sol·licitant o, en cas que es tracte d'una persona jurídica, del seu representant, de conformitat amb el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. No obstant això, si de la comprovació efectuada resulta alguna discordança amb les dades facilitades per la mateixa persona interessada, l'òrgan instructor estarà facultat per a fer les actuacions que siguen procedents per tal d'aclarir-la. Si la persona sol·licitant no presta el consentiment, ha d'aportar una còpia del document nacional d'identitat.  
Quan es tracte d'una persona jurídica, s'ha d'aportar, a més, la documentació acreditativa i identificativa d'aquesta, que consisteix en una còpia de l'escriptura de constitució/estatuts actualitzada i l'acreditació de la inscripció en el Registre Mercantil o el registre corresponent, així com de la targeta d'identificació fiscal i, si és el cas, els poders de representació. En el cas que aquesta s'haja aportat anteriorment i no haja patit cap variació, bastarà el certificat o la declaració responsable de la representació legal de l'entitat acreditatiu que no s'ha produït cap canvi en la documentació identificativa de l'entitat i de la vigència del nomenament de la persona que exerceix el càrrec de president o de qui exercisca la representació en la data de presentació de la sol·licitud. Així mateix, haurà de constar en aquest certificat l'expedient administratiu en el qual es va aportar la documentació i l'òrgan al qual va ser dirigida.  
  
b) Declaració responsable de no trobar-se en cap dels casos de l'article 13.2 i 3, de l'LGS, segons model normalitzat, així com de no ser deutor per resolució de procedència de reintegrament.  
c) Declaració responsable de la normativa sobre integració laboral de persones amb discapacitat o, si és el cas, l'exempció d'aquesta obligació, segons el que estableix el Decret 279/2004, de 17 de desembre, del Consell.  
d) Certificat de situació en el cens d'activitats econòmiques de l'AEAT dels epígrafs en alta i documents acreditatius de l'últim abonament de l'Impost d'Activitats Econòmiques (IAE) o una declaració responsable de la seua exempció o no subjecció.  
e) D'acord amb el que preveu l'article 22.4 de l'RLGS, la presentació de la sol·licitud de subvenció comportarà l'autorització de la persona sol·licitant perquè l'òrgan concedent obtinga de manera directa l'acreditació de les circumstàncies que preveuen els articles 18 i 19 del reglament esmentat a través de certificats telemàtics, i en aquest cas la persona sol·licitant no haurà d'aportar el certificat corresponent.  
  
No obstant això, la persona sol·licitant podrà denegar expressament el consentiment, per a la qual cosa ha d'aportar els certificats que s'indiquen a continuació, i que tindran un període de validesa de sis mesos a comptar de la data de l'expedició, d'acord amb el que estableix l'article 23.3 del reglament esmentat:  
- De l'Agència Estatal d'Administració Tributària, el certificat que acredite que està al corrent de les s obligacions tributàries.  
  
- De la Tresoreria General de la Seguretat Social, el certificat que acredite que està al corrent en el compliment de les seues obligacions.  
  
- De l'Agència Tributària Valenciana (ATV), el certificat acreditatiu que no té deutes de naturalesa tributària amb la Generalitat.  
f) Dades de domiciliació bancària, que es facilitaran conformement al procediment que estableix l'Ordre 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, la modificació i la baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, amb l'aplicació del tràmit automatitzat que preveu l'article 5 quan resulte aplicable.  
g) Llista prioritzada dels grups (cursos).  
h) En la modalitat de teleformació, per a poder impartir les sessions de formació presencial i/o avaluació final de caràcter presencial, s'aportarà, si és el cas, el corresponent acord o conveni amb l'entitat que tinga acreditada o inscrita l'especialitat en modalitat presencial, que haurà d'estar degudament actualitzat en el moment de presentar-se la sol·licitud. Es podran incloure durant el període d'execució nous convenis per a les sessions presencials.  
En el cas de formació el procés d'aprenentatge de la qual es desenvolupe a través de teleformació, les entitats amb les quals es concerte la impartició de la formació hauran de facilitar l'adreça virtual (URL) d'accés al programari de seguiment formatiu, amb la indicació de les seues credencials d'accés, per a permetre l'accés a les persones que duguen a terme les tasques de control per part de Labora Servei Valencià d'Ocupació i Formació i realitzar així el seguiment de les accions formatives impartides. Aquest perfil haurà de ser almenys del mateix nivell que posseïsquen els qui siguen personal tutor de l'acció formativa.  
i) El projecte que continga el programa formatiu de l'entitat es presentarà en una única sol·licitud en format electrònic, segons el model facilitat per Labora Servei Valencià d'Ocupació i Formació a aquest efecte. En la modalitat de teleformació, s'aportarà en els termes expressats i caldrà incloure els aspectes que determina l'article 14 de l'Ordre ESS/1897/2013, de 10 d'octubre, per la qual es desplega el Reial decret 34/2008, de 18 de gener.  
3. Amb caràcter voluntari, es podrà aportar, així mateix, documentació acreditativa de:  
a) La implantació d'un sistema de gestió en vigor, segons l'apartat E de l'annex I.  
b) L'experiència en accions formatives de formació per a l'ocupació dirigides prioritàriament a persones ocupades realitzades per la participació en convocatòries d'ajudes executades en els exercicis 2020 i 2021 de les diferents administracions públiques del Sistema Nacional d'Ocupació (SNO), s'acreditarà mitjançant una declaració responsable de l'entitat i un certificat emés per l'administració pública corresponent de l'SNO segons el model normalitzat, disponible en la pàgina web de Labora.  
En el cas de convocatòries del Servei Públic d'Ocupació Estatal, no serà necessari aportar el certificat de l'administració competent, Labora requerirà directament la informació al SEPE i la comprovació l'efectuarà Labora mitjançant la informació facilitada pel SEPE i la declaració responsable presentada per l'entitat.  
Respecte de l'experiència en accions corresponents a convocatòries de Labora Servei Valencià d'Ocupació, no serà necessari aportar cap certificat de l'Administració, la comprovació la realitzarà Labora mitjançant una consulta en la seua base de dades i la declaració responsable presentada per l'entitat.  
c) Declaració responsable del nombre de persones que en la data de la sol·licitud estiguen incloses en la plantilla de l'entitat, en alta durant un període igual o superior a nou mesos en aquesta en l'exercici pressupostari anterior al que finança aquesta convocatòria (en cap cas es prendran en consideració els contractes subvencionats a través dels programes mixtos d'ocupació-formació) i de les persones incloses en la plantilla, durant el mateix període, que reunisquen alguna de les condicions següents, que s'acreditaran documentalment de la manera següent:  
  
- Persones amb diversitat funcional o discapacitat reconeguda amb un grau igual o superior al 33 %, persones amb diagnòstic de la unitat de salut mental del Sistema Públic de Salut, s'acreditarà mitjançant el certificat emés per l'òrgan competent de reconeixement del grau de discapacitat o un certificat de la unitat de salut mental del Sistema Públic de Salut.  
- Persones en situació o risc d'exclusió social que acrediten aquesta condició mitjançant un certificat emés pels serveis socials competents, la data d'emissió del qual estiga dins dels sis mesos anteriors a la data de finalització del termini de presentació de la sol·licitud.  
- Dones víctimes de violència de gènere que acrediten aquesta condició mitjançant qualsevol dels mitjans que preveu l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
A l'efecte de comprovar les situacions d'alta dels treballadors en l'empresa, es presentarà l'informe de treballadors en alta (ITA) de la Seguretat Social i l'informe de vida laboral d'empresa, que incloguen el període comprés entre la data 01.01.2022 i una data inclosa dins del termini de sol·licitud.  
d) Compromís assumit voluntàriament per l'entitat sobre el nombre d'alumnes a formar pertanyent als col·lectius següents: persones amb diversitat funcional amb grau de discapacitat igual o superior al 33 %, persones amb diagnòstic de la unitat de salut mental del Sistema Públic de Salut, persones en situació o risc d'exclusió social i dones víctimes de violència de gènere.  
  
e) Acreditació documental de les accions positives que garantisquen i promoguen la igualtat de dones i homes en els termes de l'annex I:  
  
- Totes les entitats hauran de presentar una declaració responsable sobre l'obligatorietat, legal o no, de disposar d'un pla d'igualtat, atenent el nombre de persones treballadores, en el sentit que regula la Llei orgànica 3/2007, de 22 de març, per a la igualtat efectiva de dones i homes.  
  
- Per a les entitats o els centres que pel nombre de persones treballadores no estan obligades legalment a disposar d'un pla d'igualtat: en el cas que es dispose d'un pla d'igualtat, presentació del pla aprovat i justificant de la tramitació de la inscripció en el registre de convenis i acords col·lectius de treball dependent de la Direcció General de Treball del Ministeri de Treball i Economia Social i de les autoritats laborals de les comunitats autònomes.  
- Per a les entitats o els centres que pel nombre de persones treballadores estan obligades legalment a disposar d'un pla d'igualtat: presentació del pla d'igualtat aprovat, justificant de la tramitació de la inscripció en el registre de convenis i acords col·lectius de treball i certificat oficial de l'autoritat competent de la comunitat autònoma acreditativa de l'atorgament del distintiu o el certificat empresarial en matèria d'igualtat, o com a entitat col·laboradora en igualtat d'oportunitats entre dones i homes, o qualsevol altre anàleg de caràcter oficial.  
  
Si l'entitat disposa d'un pla amb el corresponent distintiu o certificat la vigència del qual haja finalitzat, bastarà amb la presentació del pla i el distintiu expirat i la sol·licitud de tramitació del nou distintiu o certificat, davant de l'organisme competent. Entre l'expiració del pla d'igualtat anterior i la sol·licitud del nou distintiu o certificat empresarial en matèria d'igualtat, o com a entitat col·laboradora en igualtat d'oportunitats entre dones i homes, no poden haver transcorregut més de sis mesos.  
Caldrà presentar una declaració responsable sobre la normativa aplicable que regula el reconeixement del distintiu o el certificat, si no consta en el certificat esmentat.  
- Entitats locals: certificat del secretari/ària de l'entitat local que aquesta disposa d'un pla municipal d'igualtat d'oportunitats extern per a la ciutadania.  
L'aportació de la documentació que recull aquest apartat té caràcter voluntari i, en conseqüència, només es valorarà la documentació que adjunte l'entitat dins del termini de sol·licitud, sense que siga procedent fer requeriments, en la fase d'instrucció, a l'efecte d'esmenar la documentació en el cas que aquesta continga errors o siga insuficient per a efectuar la valoració.  
  
Huité. Projecte formatiu  
1. El projecte d'acció formativa, que s'ha de presentar telemàticament segons el model normalitzat, ha de recollir els aspectes següents de l'acció formativa:  
a) Característiques generals  
- Codi de l'especialitat sol·licitada, denominació de l'acció, modalitat d'impartició, nombre de grups.  
- Adreça completa del lloc d'impartició, que ha de coincidir amb el domicili inscrit o acreditat, número de cens i identificació de l'aula inscrita o acreditada on es projecta impartir l'acció formativa.  
  
- Nombre d'hores de l'acció formativa (hores de cada modalitat: presencial, teleformació i mixta).  
- Reial decret que regule el(s) certificat(s) de professionalitat.  
- Quan es tracta de formació dirigida a obtindre un certificat de capacitació professional, detall de la normativa que el regula.  
b) Personal docent: el personal formador i tutor-formador per a les accions certificables haurà d'acreditar els requisits específics que determinen els reials decrets que regulen els certificats de professionalitat i la competència docent, conformement al que estableix l'article 13 del Reial decret 34/2008, de 18 de gener, pel qual es regulen els certificats de professionalitat, els reials decrets pels quals s'estableixen certificats de professionalitat dictats en la seua aplicació i l'article 29 de l'Ordre ESS/1897/2013, de 10 d'octubre, per la qual es desplega el Reial decret 34/2008.  
Per a les altres especialitats, s'hauran d'acreditar els requisits de titulació i competència docent establits en els programes formatius de l'especialitat respectiva.  
S'indicarà el formador i/o formadora per grup, la qualificació, el nivell d'experiència docent i l'experiència professional en l'àrea a impartir.  
En el cas d'accions de teleformació o mixtes, cal indicar els requisits exigits al tutor-formador o tutora-formadora.  
Així mateix, s'indicaran els requisits exigits del personal que faça tasques de suport tècnic relacionades directament amb el procés d'aprenentatge, assessorament i orientació a l'alumnat.  
c) Informació addicional per a accions de teleformació o mixtes.  
d) Compromís voluntari de formació dirigit a persones amb diversitat funcional amb grau de discapacitat igual o superior al 33 %, persones amb diagnòstic de la unitat de salut mental del Sistema Públic de Salut, persones en situació o risc d'exclusió social i dones víctimes de violència de gènere col·lectius: s'ha d'especificar el nombre d'alumnes en formació corresponent als col·lectius esmentats que l'entitat es compromet a formar, d'acord amb el projecte formatiu que haja presentat.  
  
2. En el projecte formatiu, almenys el 25 % dels plans formatius transversals, de qualificació per a completar la formació de persones participants en el procediment d'avaluació i acreditació de les competències professionals, d'economia social i autònoms i el 40 % dels plans formatius sectorials, hauran de ser de caràcter presencial per a garantir l'accés general de la formació subvencionada al major nombre d'alumnes possible, incloent-hi el que puga mancar de mitjans o destreses digitals.  
  
Nové. Instrucció  
1. El procediment de concessió de les ajudes es tramitarà en règim de concurrència competitiva.  
Les sol·licituds es presentaran en la forma i el termini que estableix aquesta convocatòria i d'acord amb les especificacions que preveu el resolc sisé.  
L'òrgan instructor del procediment serà la Subdirecció General de Formació Professional per a l'Ocupació, les sol·licituds seran sotmeses a una fase d'instrucció en la qual es verificarà el compliment dels requisits exigits, i es podrà recaptar de les entitats sol·licitants l'aportació addicional de tota la documentació que siga necessària per a acreditar el compliment exacte de les condicions exigides en les convocatòries.  
  
D'acord amb el que preveu l'article 68 de la Llei 39/2015, d'1 d'octubre, del procediment administratiu comú de les administracions públiques, en el cas que la sol·licitud presentada no complisca els requisits exigits o la documentació aportada amb caràcter obligatori continga errors o siga insuficient, l'òrgan instructor ha de requerir l'entitat sol·licitant que, en el termini de deu dies, esmene la falta o aporte els documents preceptius, amb la indicació que, si no ho fa, es considerarà que desisteix de la seua petició, amb una resolució prèvia que s'ha de dictar en els termes que preveu l'article 21 de la mateixa llei.  
  
2. No s'admetran les sol·licituds presentades per una entitat per a un determinat programa o sector quan, prenent en consideració la liquidació obtinguda en l'última convocatòria en la qual haja resultat beneficiària en el mateix programa o sector, entre les tres últimes publicades, haja incorregut en algun dels casos següents:  
a) Haver justificat de conformitat una quantia inferior al 35 % de la subvenció concedida inicialment.  
b) Haver obtingut, en la valoració tècnica calculada en la fase de liquidació de la subvenció, una disminució superior a un 25 %, en relació amb l'obtinguda per a aprovar el pla en el procés corresponent de valoració de sol·licituds.  
3. D'acord amb el que estableix l'article 22 de la Llei 38/2003, de 17 de novembre, general de subvencions, per a la valoració dels projectes es constituirà una comissió de valoració, els components de la qual els designarà la persona que ocupe la Direcció del Servei de Gestió de Programes de Formació per a l'Ocupació, que assumirà les funcions de presidència, o la persona que la substituïsca. La designació de les persones membres de la comissió de valoració s'ha d'ajustar als principis de composició i presència equilibrada d'homes i dones, en aplicació de la Llei orgànica 3/2007, de 22 de març, per a la igualtat efectiva d'homes i dones, sempre que siga possible d'acord amb els recursos humans disponibles.  
Vocals: cinc persones tècniques del Servei de Gestió de Programes de Formació per a l'Ocupació.  
Secretaria: l'exercirà una persona designada, entre les anteriors, per la Comissió de Valoració.  
4. A la vista de la documentació que conste en l'expedient i amb la ponderació prèvia dels criteris de valoració que recull l'annex I d'aquesta resolució, la Comissió de Valoració emetrà un informe motivat en què es concrete el resultat de l'avaluació.  
5. Una vegada fetes les valoracions, s'emetrà una llista provisional de valoració en què quedarà reflectida la puntuació obtinguda en cada ítem de valoració i la puntuació final de cada una de les sol·licituds que compleixen tots els requisits necessaris per a ser beneficiàries d'aquestes subvencions. Aquesta llista es publicarà en la pàgina web https://labora.gva.es/va/ciutadania, a fi que puguen fer les al·legacions corresponents respecte de la puntuació obtinguda en el termini de deu dies. Així mateix, es remetrà un avís a l'adreça de correu electrònic que figure en l'expedient, en què s'informarà de la publicació esmentada. La falta de pràctica de l'avís no impedirà que la publicació siga considerada plenament vàlida des de la seua data.  
Una vegada ateses aquestes al·legacions, la Comissió de Valoració emetrà les corresponents actes motivades en què es concrete el resultat definitiu de la valoració, amb la indicació dels factors o els criteris que s'han tingut en compte en la valoració i l'aplicació concreta d'aquests en els annexos corresponents. Les llistes de valoració annexes a aquestes actes es publicaran en la pàgina web https://labora.gva.es/va/ciutadania, i inclouran les puntuacions obtingudes en cada ítem de valoració i la puntuació final obtingudes de les sol·licituds que compleixen tots els requisits necessaris per a ser beneficiàries de les subvencions que preveu aquesta convocatòria, sense que s'hi puguen presentar al·legacions.  
6. El resultat de la valoració ha d'estar a disposició del Consell Valencià de Formació Professional.  
  
Desé. Resolució: termini, notificació i recursos  
1. A la vista de la instrucció practicada, es formularà la proposta de resolució provisional, de la qual es donarà audiència a l'entitat sol·licitant en el cas que l'import de la subvenció proposat siga inferior al sol·licitat. En el termini de deu dies, l'entitat podrà acceptar i reformular el programa de formació a la quantitat proposada o formular les al·legacions que estime oportunes. En tot cas, la reformulació haurà de respectar l'objecte, les condicions i la finalitat de la subvenció, així com les condicions previstes per a cada programa en aquesta resolució.  
  
En el cas que s'inste l'entitat i aquesta no presente la reformulació de la sol·licitud en el termini de deu dies, ajustada a la proposta de resolució, s'entendrà que manté la sol·licitud inicial per un import superior, fet que comportarà, si és el cas, l'exclusió com a entitat beneficiària.  
  
Si l'import de la subvenció sol·licitada coincideix amb l'import de la proposta de resolució provisional, aquesta es convertirà en proposta de resolució definitiva.  
2. Tenint en compte les al·legacions de l'entitat en el tràmit d'audiència i la reformulació del programa de formació, si és el cas, l'òrgan instructor formularà la proposta de resolució definitiva.  
  
3. En el cas que queden sol·licituds presentades a l'empara de la convocatòria corresponent, valorades positivament d'acord amb el procediment establit, que no puguen atendre's per falta de disponibilitat pressupostària, es constituiran en una llista de reserva degudament ordenada i es podran resoldre favorablement en la mesura que es dispose de crèdit en la línia pressupostària i en el tipus de programa corresponent, a conseqüència de més dotació pressupostària o renúncies a subvencions concedides.  
4. A la vista de la proposta de resolució definitiva, la direcció general competent en matèria de formació professional per a l'ocupació dictarà la resolució que corresponga, per ordre de més a menys puntuació, per delegació de la Direcció General de Labora Servei Valencià d'Ocupació i Formació.  
El termini per a resoldre i notificar la resolució del procediment serà de sis mesos, comptats des de l'endemà de la data de finalització del termini de presentació de sol·licituds. Si transcorregut aquest termini no s'ha dictat cap resolució, la sol·licitud s'entendrà desestimada per silenci administratiu.  
Si la resolució és de concessió, s'identificarà, si és el cas, la part de la subvenció cofinançada pel Fons Social Europeu o el fons comunitari o supranacional que corresponga.  
5. A la resolució de concessió s'ha d'annexar el programa de formació corresponent, les condicions d'execució d'aquest, així com les accions formatives (especialitats) que es desenvoluparan i l'alumnat que es formarà. Així mateix, preveurà una quantia addicional amb l'import de les ajudes corresponents al nombre teòric d'alumnat desocupat i amb discapacitats que puga assistir el programa de formació subvencionat, import que en cap cas es considerarà integrant del seu patrimoni.  
  
6. D'acord amb el que preveu l'article 12 de l'Ordre de bases, una vegada recaiga la resolució de concessió, les entitats beneficiàries podran sol·licitar-ne la modificació, sempre que hagen executat almenys el 50 % del pla formatiu atenent el nombre d'alumnes. Aquesta modificació, que serà única durant tot el període d'execució, ha de fonamentar-se en circumstàncies sobrevingudes durant el termini d'execució de l'activitat subvencionada i ha de formalitzar-se immediatament després que s'esdevinguen i, en tot cas, abans que finalitze el termini d'execució esmentat.  
L'execució de la modificació proposada només es podrà iniciar a partir del moment que es notifique la resolució aprovatòria de la modificació. En aquestes modificacions no es podrà incloure cap acció formativa (especialitat) no prevista en la sol·licitud inicial, no comportaran canvis en la modalitat d'execució i hauran de respectar les condicions que hagen determinat el càlcul de la valoració tècnica de la sol·licitud i qualsevol altre límit o condició que assenyale expressament la resolució. Les sol·licituds que no respecten els límits esmentats es denegaran.  
  
Les sol·licituds de modificació se sotmetran a l'òrgan instructor i serà l'òrgan concedent de la subvenció el que les resolga. En tot cas, la modificació només podrà autoritzar-se si no danya drets de tercers.  
L'òrgan concedent haurà de dictar una resolució de manera motivada que accepte o denegue la modificació proposada en el termini d'un mes des de la data en què la sol·licitud s'haja registrat en el registre de l'òrgan competent per a tramitar-la. Una vegada transcorregut el termini esmentat sense que s'haja notificat cap resolució expressa, la sol·licitud podrà entendre's desestimada.  
7. Sense perjudici del que s'ha exposat amb anterioritat, les entitats podran sol·licitar canvis en el domicili d'impartició. L'òrgan concedent podrà autoritzar els canvis, amb un informe previ del personal tècnic de formació i una proposta de la Subdirecció General de Formació Professional per a l'Ocupació o de la Direcció del Servei de Gestió de Programes de Formació per a l'Ocupació, indistintament, sempre que aquest domicili figure prèviament inscrit o acreditat.  
El canvi de domicili d'impartició només podrà fer-se a partir del moment en què es notifique l'autorització del canvi.  
8. Quan es produïsca la renúncia d'alguna de les beneficiàries, el crèdit pressupostari no aplicat podrà concedir-se, sense necessitat d'una nova convocatòria, a l'entitat sol·licitant o sol·licitants següents a aquella, per ordre de puntuació, atenent la modalitat de programació.  
  
9. Estaran subjectes al deure de comunicació els canvis de les condicions d'impartició aprovades per a cada acció (especialitat), relatius al nombre d'alumnes, el calendari, l'horari i el professorat. Aquests canvis seran efectius i es podran aplicar a partir del moment que el personal tècnic de formació els valide en l'aplicació informàtica corresponent.  
  
10. Les resolucions adoptades sobre les sol·licituds d'aquestes ajudes posen fi a la via administrativa i, contra aquestes, es podrà interposar un recurs contenciós administratiu en el termini de dos mesos, comptats des de l'endemà de la seua notificació, davant del jutjat contenciós administratiu de la província corresponent, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, un recurs de reposició davant d'aquest mateix òrgan en el termini d'un mes, computat en els termes ja esmentats, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que s'hi puga interposar qualsevol altre recurs dels previstos en la legislació vigent.  
  
Onzé. Mitjà de notificació o publicació dels tràmits que cal formalitzar en el procediment  
1. Les notificacions s'han de practicar per mitjans electrònics i, d'acord amb el que preveu l'article 41.1, paràgraf tercer, de la Llei 39/2015, d'1 d'octubre, del procediment administratiu comú de les administracions públiques, seran vàlides sempre que permeten tindre constància de l'enviament o la posada a la disposició, de la recepció o l'accés per l'interessat o el seu representant, de les dates i les hores, del contingut íntegre i de la identitat fidedigna del remitent i el destinatari d'aquesta. L'acreditació de la notificació efectuada s'ha d'incorporar a l'expedient.  
Si per raons tècniques o de qualsevol altra índole la notificació electrònica no és possible, s'ha de practicar per mitjà d'un correu certificat.  
2. D'acord amb el que preveu l'article 73 de la Llei 39/2015, d'1 d'octubre, del procediment administratiu comú de les administracions públiques, en qualsevol moment del procediment, si l'Administració considera que algun dels actes dels interessats no reuneix els requisits necessaris, ho posarà en coneixement de l'autor i li concedirà un termini de deu dies per a formalitzar-lo.  
En el cas dels interessats que no atenguen el requeriment, es pot declarar que perden el dret al tràmit corresponent. No obstant això, s'ha d'admetre l'actuació de l'interessat, que produeix els efectes legals, si es produeix abans o dins del dia en què es notifique la resolució en la qual es considere que el termini ha transcorregut.  
  
Dotzé. Sol·licitud de bestreta i ingrés de romanents  
D'acord amb el que preveu l'article 6.8 de la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, es preveuen lliuraments de fons amb caràcter previ a l'inici de l'activitat formativa de fins al 25 % de l'import concedit. Igualment, es preveu el pagament de fins a un 35 % addicional una vegada s'acredite l'inici de l'activitat formativa, per a la qual cosa es podran formalitzar les sol·licituds en els models normalitzats que es facilitaran a l'efecte i que comprendran les opcions següents:  
  
a) Sol·licitar, abans de l'inici de l'activitat formativa, la bestreta de fins al 25 % de la subvenció concedida i, en la mateixa sol·licitud, la bestreta de fins al 35 % addicional, amb caràcter condicionat a l'acreditació de l'inici de l'activitat formativa.  
b) Sol·licitar, abans de l'inici de l'activitat formativa, la bestreta de fins al 25 % de la subvenció concedida i, si és el cas, amb caràcter addicional a la sol·licitud anterior, presentar una nova sol·licitud en el termini d'un mes a partir de l'inici de l'activitat formativa de fins al 35 % de la subvenció concedida.  
Així mateix, l'entitat beneficiària podrà sol·licitar una única bestreta de fins al 60 % de l'import concedit una vegada acreditat l'inici de l'activitat formativa.  
Llevat que l'entitat beneficiària estiga exempta d'aquesta obligació, d'acord amb la normativa vigent, caldrà presentar un aval bancari per un import igual a la quantitat que s'anticiparà. L'entitat beneficiària ha de depositar la garantia en la corresponent direcció territorial de la conselleria competent en matèria d'hisenda.  
Una vegada obtinguda la carta de pagament acreditativa del depòsit, l'entitat beneficiària ha de presentar-la en el Servei de Gestió de Programes de Formació per a l'Ocupació com a requisit previ i indispensable per al pagament anticipat.  
Les garanties es cancel·laran per acord de l'òrgan concedent en els casos següents:  
1. Una vegada comprovada de conformitat la justificació adequada de la bestreta.  
2. Quan s'hagen reintegrat les quantitats anticipades.  
D'acord amb el que preveu l'article 19.5 de la Llei general de subvencions, els rendiments financers que generen els fons lliurats a les entitats beneficiàries no incrementaran l'import de la subvenció concedida, per raó de l'escassa quantia d'aquests i la dificultat d'aplicar-los a les activitats subvencionades i de fer-ne el seguiment i el control.  
  
Amb caràcter previ al cobrament, l'entitat beneficiària ha d'acreditar, per mitjà d'una declaració responsable, que està al corrent de les obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, general de subvencions.  
De conformitat amb el que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, quan l'entitat beneficiària de la subvenció siga una entitat local, com a requisit previ al pagament, caldrà acreditar que està al corrent en el compliment de l'obligació de rendició de comptes anuals davant de la Sindicatura de Comptes.  
Dins del termini de justificació que preveu aquesta convocatòria, l'entitat haurà d'ingressar els romanents no aplicats en el compte número ES72-0875-9052-49-7154930357, del Banco Santander, a favor de Labora Servei Valencià d'Ocupació i Formació, i acreditar-ho davant del mateix òrgan identificant el número d'expedient.  
Les bestretes i/o els pagaments restants que haja d'efectuar l'Administració s'han de fer efectius en el termini màxim de tres mesos des de la presentació, per part de l'entitat beneficiària, de la documentació requerida per a sol·licitar aquesta bestreta, o de dotze mesos des de la presentació de la justificació final de l'activitat objecte de subvenció.  
  
Tretzé. Ajudes a l'alumnat  
1. Les persones desocupades que tinguen una discapacitat d'almenys el 33 % podran percebre una beca per un import de nou euros per dia d'assistència real.  
2. Ajudes de transport. Les persones treballadores desocupades que participen en les accions formatives subvencionades a l'empara d'aquesta convocatòria podran percebre ajudes en concepte de transport. Per a això serà requisit haver superat amb èxit els mòduls propis de l'especialitat, excepte en els casos d'alumnes amb paràlisi cerebral, malaltia mental o discapacitat intel·lectual amb un grau de discapacitat igual o superior al 33 %, o amb diversitat funcional o discapacitat física o sensorial amb un grau de discapacitat igual o superior al 65 %, als quals no s'exigirà aquest requisit. La quantia d'aquestes ajudes ascendirà a 1,5 € per dia d'assistència.  
3. El dret a les ajudes es generarà indistintament per l'assistència a l'acció formativa en el centre de formació o a conseqüència de la realització del mòdul de PPNL/FCT.  
4. Les beques per discapacitat són compatibles amb l'ajuda en concepte de transport.  
5. La quantia de l'ajuda es determinarà en funció dels dies d'assistència real, amb la verificació prèvia que es compleixen els requisits establits, a la vista de la documentació justificativa presentada per l'entitat que imparteix el curs.  
La situació de l'alumnat en el moment d'incorporar-se a l'acció formativa serà la que es tindrà en compte a l'hora de verificar el compliment dels requisits. S'entendrà com a persona treballadora desocupada aquella que en el dia d'incorporar-se al curs figure inscrita com a demandant d'ocupació en un servei públic d'ocupació; en cas contrari, no es tindrà dret a les beques i ajudes. S'interromprà el dret a la percepció de la beca o l'ajuda si la persona treballadora deixa de tindre la condició de desocupada. Si amb motiu de la seua contractació o inserció laboral acreditada fora baixa en les accions formatives que es desenvolupen sobre la base d'aquesta convocatòria, persistirà el dret a l'ajuda pels dies d'assistència real sempre que concórrega la resta de les condicions exigides.  
6. D'acord amb el que preveu l'article 25 de l'Ordre de bases, les entitats beneficiàries col·laboraran en la gestió de les beques i ajudes a l'alumnat participant.  
La direcció general competent en matèria de formació per a l'ocupació lliurarà a les entitats esmentades l'import de les ajudes corresponents al nombre teòric d'alumnat participant desocupat i amb discapacitats i que puguen assistir al programa de formació que se li ha subvencionat, import que en cap cas es considerarà integrant del seu patrimoni.  
  
Les entitats hauran de:  
a) Comprovar que l'alumnat que accedeix a aquestes ajudes estiga inscrit, en situació de desocupació, en un servei públic d'ocupació en el moment de l'inici del grup (curs).   
b) Depositar la quantitat transferida en concepte d'ajudes/beques en un compte separat de titularitat de l'entitat col·laboradora i comunicar al Servei de Gestió de Programes de Formació per a l'Ocupació el número d'aquest compte.  
c) Comprovar que l'alumnat desocupat amb alguna classe de discapacitat acredita aquesta condició mitjançant el certificat corresponent emés per l'administració competent.  
d) Comprovar els dies d'assistència al grup (curs) corresponent.  
  
e) Lliurar a l'alumnat beneficiari els fons que els corresponguen en concepte d'ajuda de transport i/o beca, segons els dies d'assistència justificats.  
f) Constituirà causa de pèrdua del dret a percebre les ajudes incórrer en més de tres faltes d'assistència no justificades per mes en cada acció formativa.  
g) Justificar, dins del termini de presentació del compte justificatiu, davant del Servei de Gestió de Programes de Formació per a l'Ocupació, la utilització correcta dels fons rebuts per a ajudes de transport i beques a l'alumnat desocupat, per a la qual cosa hauran de presentar una memòria que reculla la relació de l'alumnat beneficiari, la fitxa de control dels dies d'assistència al grup (curs), les ajudes i/o les beques abonades i el concepte d'aquestes, i, a més, caldrà omplir i signar els documents generats per l'aplicació informàtica.  
h) Dins del mateix termini, l'entitat haurà d'ingressar en el compte número ES55-9370-7082-37-5979769270, del Banco Santander, a favor de Labora Servei Valencià d'Ocupació i Formació, amb la identificació del número d'expedient i dels romanents no aplicats, i acreditar-ho davant del mateix òrgan.  
i) La resolució de liquidació inclourà la quantia considerada correctament justificada segons el que preveuen els apartats anteriors i la procedència de la minoració o del reintegrament, si és el cas, de la quantia justificada de manera incorrecta o insuficient.  
  
Catorzé. Termini d'inici i finalització de les accions formatives  
  
1. La gestió d'aquestes ajudes correspondrà al Servei de Gestió de Programes de Formació per a l'Ocupació de la direcció general competent en matèria de formació professional per a l'ocupació.  
2. Per a l'execució del programa corresponent, es tindrà en compte el que preveuen l'article 18 de l'Ordre de bases i la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, el Reial decret 694/2017, de 3 de juliol, que la desplega, i la resta de normativa de desplegament i aplicació.  
3. En tot cas, l'execució dels programes s'iniciarà durant l'exercici pressupostari corresponent a aquesta convocatòria i haurà de finalitzar el 15 de setembre de 2024. No obstant això, els programes que prevegen accions formatives amb una duració igual o superior a 500 hores, finalitzaran abans del 10 d'octubre de 2024.  
  
4. No podrà iniciar-se cap curs que tinga com a finalitat donar accés a carnets professionals o altres activitats o professions regulades sense comptar prèviament amb l'autorització administrativa pertinent, quan siga preceptiva d'acord amb la normativa corresponent.  
5. La gestió de l'execució i la justificació del programa formatiu s'efectuarà en l'aplicació informàtica establida a aquest efecte.  
6. Les entitats beneficiàries hauran de remetre a l'òrgan gestor una «comunicació d'inici» de la formació que desenvoluparan, almenys cinc dies naturals abans de l'inici de cadascun dels grups (cursos), amb l'especificació del lloc, la data i l'horari de realització, utilitzant l'aplicació informàtica corresponent. Així mateix, en el mateix termini, ha de comunicar-se la llista nominal del professorat o el personal tutor, que acreditarà, tal com preveuen l'article 13 del Reial decret 34/2008, de 18 de gener, pel qual es regulen els certificats de professionalitat, i l'article 29 de l'Ordre HOX 5705/2013, de 10 d'octubre, que el desplega, el compliment dels requisits establits per a aquest personal quan es tracte de formació certificable. En el cas que es produïsca una incorporació posterior d'una altra persona docent, es comunicarà en el termini de tres dies naturals. Així mateix, es comunicarà la relació de les persones participants que inicien el grup (curs) en els tres primers dies lectius.  
  
7. La falta de comunicació en els terminis esmentats o l'incompliment de les condicions establides en els apartats anteriors implicarà que el grup (curs) corresponent es considere no realitzat, llevat que aquesta omissió es dega a causes imprevistes, degudament justificades i comunicades en el moment en què es produïsquen.  
  
Quinzé. Selecció de l'alumnat  
1. En els programes de formació previstos en aquesta convocatòria, el percentatge d'alumnat treballador ocupat haurà de ser almenys del 70 % de l'alumnat participant en aquests programes.  
L'alumnat desocupat que participe en un programa de formació ha d'estar inscrit com a desocupat en un servei públic d'ocupació i haurà de suposar un màxim del 30 % de l'alumnat que participe en el programa.  
Les persones interessades hauran de sol·licitar la seua participació en les accions formatives (especialitats) oferides en els diferents programes de formació, davant de les entitats que les desenvolupen, utilitzant per a això l'imprés de sol·licitud, que podrà obtindre's a través de la pàgina web https://labora.gva.es/va/ciutadania.  
2. La selecció de l'alumnat participant la durà a terme l'entitat beneficiària i tindran prioritat les dones i els col·lectius vulnerables següents:  
  
a) Les víctimes de violència de gènere.  
b) Persones amb diversitat funcional o discapacitat i persones amb diagnòstic de la unitat salut mental del Sistema Públic de Salut.  
c) Persones amb un nivell baix de qualificació.  
d) Persones majors de 45 anys.  
e) Persones desocupades de llarga duració.  
f) Persones treballadores amb contracte a temps parcial o amb contracte temporal.  
g) Persones treballadores de petites i mitjanes empreses.  
h) Les persones treballadores que es troben en situació de suspensió de contracte o reducció de jornada a conseqüència d'un expedient de regulació d'ocupació dels que refereix el Reial Decret llei 30/2020, de 29 de setembre.  
i) Les persones titulars i beneficiàries de la renda valenciana d'inclusió i de l'ingrés mínim vital.  
j) Les persones que encapçalen famílies monoparentals o monomarentals.  
k) Persones trans.  
l) Les persones gitanes, migrants i d'ètnies minoritàries.  
m) Les persones que s'hagen inscrit en el procediment d'acreditació de competències professionals i que necessiten completar la seua formació.  
Així mateix, tindran prioritat les persones treballadores contractades a l'empara de l'article 7 del Reial Decret llei 3/2012, de 10 de febrer, de mesures urgents per a la reforma del mercat laboral, en el qual es regula la transformació dels contractes en pràctiques, de relleu i de substitució en indefinits.  
A l'efecte de facilitar el compliment del que preveu el paràgraf segon de l'article 6.2 del Reial decret 34/2008, de 18 de gener, pel qual es regulen els certificats de professionalitat, en relació amb la realització de manera consecutiva d'almenys una unitat formativa per any, es prioritzaran, en la selecció de l'alumnat, les persones que, en l'exercici anterior, hagen participat en el desenvolupament d'alguna unitat formativa, de manera que es facilite a aquests l'accés al certificat del mòdul formatiu i l'acreditació de la unitat de competència corresponent.  
  
L'acreditació dels extrems esmentats ha d'adjuntar-se a la justificació econòmica, mitjançant l'aportació d'un certificat de la persona que exercisca la representació legal de l'entitat.  
3. Finalitzat el procés de selecció, s'estendrà acta, que signaran la persona responsable del procés i la persona que exercisca la representació legal de l'entitat beneficiària, en què constaran les dades següents: persones preseleccionades, presentades a les proves, si és el cas, amb el seu resultat, seleccionades i reserves. S'inclourà una manifestació expressa del fet que les persones candidates seleccionades compleixen els requisits formatius i professionals per a cursar l'acció formativa amb aprofitament, en els termes que preveu l'article 20 del Reial decret 34/2008. De totes aquestes incidències cal deixar constància en l'acta esmentada. En el termini de cinc dies hàbils, s'ha de remetre una còpia de l'acta a la direcció general competent en matèria de formació per a l'ocupació.  
4. Les sol·licituds de participació de l'alumnat i la documentació relativa al procés de selecció han de ser custodiades per les entitats beneficiàries, que les posaran a disposició de l'Administració quan aquesta ho requerisca.  
5. En tot cas, l'entitat beneficiària és la responsable de la selecció, així com de comprovar que les persones participants disposen dels requisits d'accés o de les competències clau per a realitzar l'acció formativa en funció dels requeriments d'aquesta.  
6. D'acord amb el que estableix l'article 14.2.c de la Llei 30/2015, de 9 de setembre, les persones treballadores pertanyents a la plantilla de qualsevol entitat de formació que impartisca formació professional per a l'ocupació, en cas d'actuar com a beneficiària o proveïdora de l'oferta formativa per a persones treballadores ocupades, podran participar en les accions formatives que aquella gestione fins a un límit del 10 % del total de participants programats, sense superar, en cap cas, el límit del 10 % del personal en plantilla. A aquest efecte, es prendrà en consideració el nombre de persones actual en la plantilla de l'entitat, sempre que hagen estat incloses en aquesta, durant un període igual o superior a nou mesos l'any anterior, a comptar de la data de finalització del termini de sol·licituds.  
  
7. Així mateix, d'acord amb el que preveu l'article 31.2 del Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, el personal empleat públic podrà participar en els programes de formació transversals amb el límit de fins a un 10 % del total de l'alumnat participant de cada programa.  
  
8. Tenen la consideració de no prioritàries a l'accés a l'oferta formativa les persones que hagen abandonat injustificadament accions formatives en les dues convocatòries anteriors.  
9. Les entitats responsables d'impartir la formació hauran de comunicar immediatament, seguint el procediment establit a aquest efecte, les renúncies, les no presentacions i els abandons de les accions formatives per part de les persones treballadores, amb la indicació de les causes d'aquestes circumstàncies. A més, hauran de comunicar, una vegada finalitzada la formació, el resultat de l'avaluació del seu aprenentatge.  
  
Setzé. Obligacions de l'alumnat i causes d'exclusió  
1. L'alumnat està obligat a:  
a) Assistir a les classes de manera regular i contínua i seguir amb aprofitament de l'acció formativa.  
b) No simultaniejar cursos de formació per a l'ocupació de caràcter presencial quan superen les quaranta hores setmanals, encara que hi haja compatibilitat horària.  
c) Autoritzar Labora Servei Valencià d'Ocupació i Formació a consultar la seua vida laboral, a l'efecte de controlar el compliment de les condicions que estableix aquesta convocatòria.  
2. Causes d'exclusió de l'alumnat:  
a) La falta d'aprofitament o l'obstaculització del desenvolupament normal del curs, amb el vistiplau previ del personal tècnic de formació.  
  
b) Simultaniejar cursos de formació per a l'ocupació, quan superen les quaranta hores, en els termes de l'apartat 1.b d'aquest resolc. En aquest cas, l'exclusió s'aplicarà als cursos als quals s'haja incorporat més recentment.  
c) No presentar l'autorització per a consultar la vida laboral o revocar-la una vegada presentada.  
d) Incórrer en més de tres faltes d'assistència no justificades en el mes. Les faltes d'assistència justificades no computen a aquest efecte, llevat que representen més del 25 % de la duració de l'acció formativa. L'entitat que impartisca l'acció formativa ha de fer efectiva la baixa de la persona participant el dia lectiu següent al de la comissió de les faltes esmentades.  
  
Desseté. Quantia de la subvenció  
1. La quantia de la subvenció es calcularà multiplicant el nombre d'hores pel nombre d'alumnes participants i pel mòdul econòmic corresponent de l'especialitat formativa.  
2. Per a fixar la quantia de la subvenció, s'aplicaran els mòduls econòmics màxims següents (cost per participant i hora de formació), segons la modalitat d'impartició de la formació:  
a) Presencial: 8 euros.  
b) Quan es tracte d'accions formatives de la modalitat de teleformació: 5 euros.  
c) Mixta: s'aplicaran els mòduls corresponents a les hores de formació presencial o teleformació que tinga l'acció formativa concreta considerada aplicant els mòduls expressats en les lletres a i b anteriors.  
  
3. La subvenció estarà determinada pel pressupost establit i s'adjudicarà a les entitats beneficiàries seguint l'ordre de puntuació obtinguda d'acord amb els criteris de valoració que estableix l'annex I, fins que s'esgote el crèdit pressupostari assignat. A aquest efecte, per als programes sectorials l'adjudicació de les subvencions es farà independentment per a cada un dels sectors convocats.  
  
4. Per a determinar el finançament addicional per a les ajudes a l'alumnat desocupat i amb discapacitats, es calcularà sobre la base de les ajudes concedides per aquests conceptes en l'última convocatòria resolta, import que en cap cas es considerarà integrant del seu patrimoni.  
  
  
Dihuité. Subcontractació  
D'acord amb el que preveu l'article 19.3 del Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, la impartició de les accions formatives incloses en els programes assenyalats en aquesta convocatòria l'han de dur a terme entitats de formació acreditades i/o inscrites. Aquestes entitats no poden subcontractar amb tercers l'execució de l'activitat formativa que se'ls haja adjudicat. A aquest efecte, la contractació per part de l'entitat adjudicatària del personal docent per a la impartició de la formació no es considerarà subcontractació. Per contractació de personal docent, s'entén exclusivament la contractació de persones físiques.  
  
  
Denové. Despeses subvencionables  
1. Les despeses subvencionables es regeixen pel que disposa l'article 31 de la Llei 38/2003, de 17 de novembre.  
2. Es considerarà despesa realitzada la que s'haja pagat efectivament abans que finalitze el període de justificació.  
3. Es consideren despeses subvencionables les que, de manera indubtable, estiguen relacionades amb l'activitat objecte de la subvenció, resulten estrictament necessàries per a l'execució de les activitats i s'hagen produït durant el període d'execució establit per a la realització de l'activitat objecte de l'ajuda. Només es consideren despeses subvencionables les que s'hagen contret a partir de la concessió de la subvenció. Sense perjudici d'això, es poden imputar com a despeses subvencionables els costos indirectes corresponents a l'elaboració i la presentació del programa de formació des de la data de publicació de la respectiva convocatòria i les d'elaboració i presentació de la justificació de la subvenció rebuda fins al moment de la presentació.  
4. Amb caràcter general, són susceptibles de finançament les despeses següents:  
a) Costos directes de l'activitat formativa:  
1r. Les retribucions del personal formador i personal tutor-formador intern o extern.  
També es podran incloure les retribucions del personal que no sent formador o tutor-formador de l'acció formativa, fa tasques de suport tècnic relacionades directament amb el procés d'aprenentatge, assessorament i orientació a l'alumnat, i, en el cas de teleformació, dinamització, fins a un màxim del 15 % de l'import de la subvenció concedida.  
  
El personal de suport tècnic esmentat ha de dur a terme accions com ara diagnòstic individualitzat i elaboració del perfil, disseny d'itinerari personalitzat, assessorament per a la definició del currículum i cerca activa d'ocupació i altres que afavorisquen l'ocupabilitat o la utilització dels serveis de Labora Servei Valencià d'Ocupació i Formació  
Entre les seues funcions, el personal de suport realitzarà les sessions d'orientació professional a les quals es refereix l'article 10 k de l'Ordre EFP/942/2022.  
En modalitat de teleformació, la dinamització ha d'incloure accions com ara la presentació del curs, la metodologia i els tutors-formadors per mitjà del fòrum o la missatgeria integrats en la plataforma, l'orientació i la guia en la realització d'activitats, l'ús dels materials i la utilització de les eines de la plataforma, el foment de la participació, solucionar problemes relacionats amb el desenvolupament del curs i fer el seguiment de les activitats realitzades pels alumnes, controls d'aprenentatge i avaluació.  
S'hi poden incloure salaris, assegurances socials, dietes i despeses de locomoció, en el cas de contractació laboral, i despeses de contractació, en el cas de contracte de serveis, i, en general, tots els costos imputables en l'exercici de les activitats de preparació, impartició, tutoria i avaluació a les persones participants de les activitats formatives.  
  
En tot cas s'observarà el que disposen els convenis, els estatuts o els reglaments reguladors de les retribucions, les obligacions i els drets de cada tipus de personal les despeses del qual puguen imputar-se.  
Aquestes despeses s'han de presentar degudament desglossades per hores dedicades a l'activitat que s'imputen.  
2n. Les despeses d'amortització d'equips didàctics i plataformes tecnològiques, calculades amb criteris d'amortització acceptats en les normes de comptabilitat, així com el lloguer o l'arrendament financer d'aquests, excloent-ne els interessos, suportades en l'execució de les activitats formatives. En relació amb les plataformes tecnològiques, es poden imputar aquest tipus de despeses amb el límit del 3 % de l'import concedit.  
Aquestes despeses s'hauran de presentar degudament desglossades per activitat formativa i s'han d'imputar pel nombre de persones participants en el cas d'ús individual dels equips o les plataformes.  
3r. Despeses de mitjans didàctics i/o adquisició de materials didàctics, així com les despeses en béns consumibles utilitzats en la realització de les activitats formatives, incloent-hi el material de protecció i seguretat. Així mateix, en el cas de la teleformació, els costos imputables als mitjans de comunicació utilitzats entre el personal formador i les persones participants.  
Aquestes despeses s'han de presentar desglossades degudament per activitat formativa i s'han d'imputar pel nombre de persones participants en el cas d'ús individual dels equips o les plataformes.  
4t. Les despeses de lloguer, arrendament financer, excloent-ne els interessos, o amortització de les aules, tallers i altres superfícies utilitzades en el desenvolupament de la formació.  
Aquestes despeses s'han de presentar degudament desglossades per activitat formativa i s'han d'imputar pel període de duració de l'acció, tenint en compte els espais i/o els mitjans utilitzats.  
Les despeses d'amortització s'han de calcular segons les normes de comptabilitat generalment acceptades, entre les quals és aplicable el mètode d'amortització segons les taules aprovades pel Reglament de l'Impost de Societats.  
Per aquest concepte, seran imputables les despeses que es produïsquen tant en el període d'impartició del curs com en la setmana anterior a l'inici d'aquest, a l'efecte de possibilitar el procediment de selecció de l'alumnat.  
5é. Despeses d'assegurança d'accidents i responsabilitat civil de les persones participants, d'acord amb el que disposa l'article 6 del Reial decret 694/2017, de 3 de juliol.  
Aquestes despeses s'han de presentar desglossades per activitat formativa i la seua imputació s'ha de fer pel nombre de persones participants.  
6é. Costos d'avaluació de la qualitat de la formació. Aquesta mena de despeses només serà subvencionable si s'ha especificat expressament en el projecte que acompanya la sol·licitud de l'acció formativa i en els mateixos termes. Aquesta activitat, que no pot ser exercida per personal que haja impartit docència en la mateixa acció formativa, ha de ser desenvolupada per personal titulat universitari en Psicologia, Pedagogia o Sociologia i/o personal amb experiència demostrada en aquestes funcions. Per aquest subconcepte, s'admetrà com a màxim el 5 % de la subvenció concedida.  
7é. Despeses de publicitat i difusió de les activitats formatives i de captació i selecció de l'alumnat participant quan es faça a través de mitjans impresos o en la pàgina web de l'entitat.  
Labora Servei Valencià d'Ocupació i Formació, per mitjà de la seua pàgina web, establirà les proporcions, el color i la disposició dels logotips que es podran utilitzar.  
Aquesta publicitat està subjecta a l'obligació de comunicació prèvia.  
Per a utilitzar altres mitjans publicitaris o en altres formats que diferisquen dels indicats per Labora en la seua pàgina web, serà necessària l'autorització prèvia per a comprovar que s'adeqüen a la normativa aplicable.  
Aquestes despeses hauran de presentar-se desglossades degudament per acció formativa.  
8é. Les despeses derivades de l'elaboració de l'informe per part de la persona auditora, en el cas que la justificació es realitze mitjançant la presentació d'un compte justificatiu amb l'aportació d'un informe d'auditor, d'acord amb el que preveu l'article 74 del Reglament de la Llei general de subvencions. En el cas que resulte obligatori presentar-lo, per aquest concepte es podrà imputar fins al 2 % de la subvenció concedida o de la modificada, si és el cas, per al programa formatiu, excloent-ne les ajudes a l'alumnat fins al límit de 15.000 euros.  
9é. Despeses derivades de la contractació de persones especialitzades en l'atenció a l'alumnat amb diversitat funcional o discapacitat, persones amb diagnòstic de la unitat salut mental o pertanyent a col·lectius en situació o risc d'exclusió social, i/o de l'adaptació de mitjans didàctics i avaluació, amb la finalitat de millorar les condicions en què aquest alumnat rep la formació, sempre que conste, respecte d'aquest alumnat, un certificat oficial que acredite la diversitat funcional o una discapacitat igual o superior al 33 %, un certificat de la unitat de salut mental del Sistema Públic de Salut del diagnòstic de salut mental o un certificat oficial sobre la pertinença al col·lectiu en situació o risc d'exclusió social.  
b) Costos indirectes del pla formatiu:  
1r. Els costos del personal de suport, tant intern com extern, i tots els necessaris per a gestionar i executar el pla formatiu. Per aquest concepte, seran imputables les despeses que es produïsquen tant en el període d'impartició del pla formatiu com en els trenta dies anteriors a l'inici i els seixanta dies posteriors a la finalització d'aquest. L'entitat beneficiària ha d'aportar, d'acord amb les instruccions que se li comunicaran abans de l'inici de l'acció formativa, un control d'assistència amb registres horaris al personal de suport.  
2n. Les despeses financeres relacionades directament amb l'activitat subvencionada i que resulten indispensables per a l'adequada preparació o execució d'aquesta. No seran subvencionables els interessos deutors dels comptes bancaris.  
3r. Altres costos: llum, aigua, calefacció, telefonia, connexió telemàtica, missatgeria, correu, neteja i vigilància i altres costos, sempre que estiguen associats a l'execució de l'activitat formativa. No s'hi poden incloure les despeses de reparació d'instal·lacions o equips.  
De conformitat amb l'article 31.9 de la Llei 38/2003, de 17 de novembre, aquests costos han de ser imputats, per l'entitat beneficiària, a l'activitat subvencionada, en la part que corresponga raonablement d'acord amb els principis i les normes de comptabilitat generalment admesos i, en tot cas, en la mesura que aquests costos corresponguen al període en què l'activitat es du a terme efectivament.  
La suma dels costos indirectes no podrà superar el 10 % del cost total de l'activitat formativa realitzada i justificada de conformitat.  
  
En el cas que els costos indirectes superen aquest límit del 10 %, l'import de l'excés es minorarà de la quantia de la subvenció revisada efectivament. En el cas que la quantia de la subvenció efectivament revisada i justificada supere l'import de la subvenció concedida, la minoració s'aplicarà sobre l'import de la subvenció concedida.  
  
5. En tot cas, els costos subvencionables han de respondre a despeses reals, realitzades efectivament, pagades i acreditades mitjançant factures o documents comptables de valor probatori equivalent i han de justificar-se d'acord amb el que estableix el resolc següent.  
En el cas de cofinançament pel Fons Social Europeu o altres fons estructurals de la Unió Europea o supranacionals, les administracions competents implicades han d'aplicar la normativa comunitària i espanyola corresponent, a l'efecte de determinar les despeses subvencionables.  
  
Vinté. Justificació i pagament  
1. Les persones beneficiàries hauran de justificar la realització de l'activitat formativa subvencionada, així com les despeses generades per aquesta activitat. Per a això, hauran de tindre en compte el que estableix l'article 31 de la Llei 38/2003, de 17 de novembre, així com els costos subvencionables i els criteris d'imputació establits en aquesta convocatòria.  
2. En cap cas es permetrà la compensació entre els conceptes subvencionats.  
3. El compte justificatiu s'ha de presentar per mitjà de l'aplicació informàtica que, si és el cas, es facilite.  
4. Les ajudes a l'alumnat s'han de justificar d'acord amb el que preveu aquesta convocatòria.  
5. Quan la quantia subvencionada siga superior a 75.000 euros, per a justificar i efectuar posteriorment la liquidació final de la subvenció, l'entitat beneficiària ha de formalitzar i remetre a l'òrgan gestor un compte justificatiu amb l'aportació de l'informe d'auditor, conformement al que estableix l'article 74 del Reglament de la Llei 38/2003, de 17 de novembre, general de subvencions, aprovat mitjançant el Reial decret 887/2006, de 21 de juliol, i d'acord amb l'Ordre EHA/1434/2007, de 17 de maig.  
La revisió de la memòria econòmica, per part de la persona auditora, abastarà la totalitat de les despeses en què s'incórrega en la realització de les activitats subvencionades i consistirà a comprovar els aspectes que recull l'article 3.2.b de l'Ordre EHA/1434/2007, de 17 de maig, esmentada anteriorment. A més, a l'efecte del que preveu l'article 73 de l'RLGS, comprovarà que l'entitat beneficiària ha estampillat l'original dels justificants i ha fet constar el número d'expedient i la quantia imputada.  
El compte justificatiu, juntament amb l'informe de la persona auditora, hauran de remetre's en el termini màxim de dos mesos a partir de la finalització del programa corresponent i sense que en cap cas es puga sobrepassar el 10 d'octubre de 2024. Transcorregut aquest termini sense que s'haja efectuat la presentació de la documentació indicada, s'aplicarà el que preveu per a aquests casos l'article 70.3 del Reglament de la Llei general de subvencions, aprovat mitjançant el Reial decret 887/2006, de 21 de juliol.  
En aquest compte han d'incloure's els documents següents:  
a) Certificat d'execució del programa de formació, signat per la persona que exercisca la representació legal de l'entitat beneficiària, que ha de generar-se mitjançant l'aplicació informàtica corresponent.  
b) Memòria justificativa de les accions d'orientació professional realitzades d'acord amb l'obligació que estableix el resolc 21é, apartat 22, i l'article 10 k de l'Ordre EFP/942/2022.  
c) Certificat de costos, signat per la persona que exercisca la representació legal de l'entitat beneficiària, que ha de generar-se mitjançant l'aplicació informàtica corresponent.  
d) En el cas que l'entitat beneficiària impute despeses de personal de suport, aquesta ha d'aportar, d'acord amb les instruccions que se li notificaran abans de l'inici del programa formatiu, un control d'assistència amb registres horaris d'aquest personal, juntament amb una memòria justificativa dels treballs que haja realitzat aquest.  
e) Declaració d'altres costos associats, si n'hi ha, que ha de generar-se mitjançant l'aplicació informàtica corresponent.  
f) Llista d'imputacions per acció formativa (especialitat) i grup (curs), entitat beneficiària, que ha de generar-se mitjançant l'aplicació informàtica que es designe.  
g) Certificat positiu o negatiu sobre percepció d'altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o un organisme internacional, signat per la persona que exercisca la representació legal de l'entitat beneficiària.  
h) Memòria relativa a les actuacions d'avaluació i de control, signada per la persona que exercisca la representació legal de l'entitat beneficiària.  
i) Presentar les tres ofertes de diferents proveïdors d'acord amb el que preveu l'article 31.3 de la Llei 38/2003, de 17 de novembre, general de subvencions, modificada per la Llei 14/2011, d'1 de juny, de la ciència, la tecnologia i la innovació. Quan l'elecció del proveïdor no recaiga en l'oferta econòmica més avantatjosa, ha de justificar-se expressament en una memòria que la decisió respon a criteris d'eficiència i economia.  
  
j) Justificant de devolució a Labora Servei Valencià d'Ocupació i Formació de la quantia de la subvenció no utilitzada si la quantitat justificada és inferior a la bestreta rebuda, l'ingrés de la qual s'haurà d'efectuar mitjançant un xec o una transferència bancària al compte número ES95-5006-6299-71-5084747060, del Banco Santander, el titular del qual és el Labora Servei Valencià d'Ocupació i Formació, amb la identificació del número d'expedient.  
k) Identificació del subcompte d'ingressos en què es comptabilitza la subvenció concedida. Relació de subcomptes de despeses utilitzats per a gestionar la subvenció.  
Tots aquests documents els haurà de segellar la persona responsable de l'auditoria que haja revisat el compte justificatiu.  
6. Quan la quantia subvencionada siga inferior a 75.000 euros, es presentarà en el termini màxim de dos mesos a partir de la finalització del programa corresponent, el compte justificatiu amb tot el contingut que preveu l'article 72 del Reial decret 887/2006, de 21 de juliol, pel qual s'aprova el Reglament de la Llei general de subvencions, incloent-hi dins de la memòria econòmica justificativa la memòria justificativa de les accions d'orientació professional realitzades conformement a l'obligació que estableixen el resolc 21é, apartat 22, i l'article 10 k de l'Ordre EFP/942/2022.  
En cap cas la presentació podrà sobrepassar el 10 d'octubre de 2024. Transcorregut aquest termini sense que s'haja presentat la documentació indicada, s'aplicarà el que preveu per a aquests casos l'article 70.3 del mateix text reglamentari.  
7. Per a computar els terminis de justificació, el mes d'agost es considerarà inhàbil.  
8. L'òrgan gestor expedirà, si és el cas, els certificats de comprovació i aprovació de la documentació justificativa de la despesa, així com la proposta de pagament de les bestretes i liquidacions.  
9. Si és el cas, a l'efecte d'acreditar el compromís voluntari assumit, s'haurà de presentar la documentació acreditativa de l'alumnat format pertanyent als col·lectius:  
- Persones amb diversitat funcional reconeguda amb un grau igual o superior al 33 % (discapacitat física, psíquica o sensorial) s'acreditarà amb un certificat emés de l'òrgan competent de reconeixement del grau de discapacitat.  
- Persones amb diagnòstic de la unitat salut mental del Sistema Públic de Salut, s'acreditarà amb el certificat de la unitat de salut mental del Sistema Públic de Salut.  
- Persones en situació o risc d'exclusió social, que s'acreditarà amb un certificat emés pels serveis socials competents.  
- Dones víctimes de violència de gènere que acrediten aquesta condició mitjançant qualsevol dels mitjans que preveu l'article 9 de la Llei 7/2012, de la Generalitat, de 23 de novembre, integral contra la violència sobre la dona en l'àmbit de la Comunitat Valenciana.  
  
Vint-i-uné. Obligacions dels beneficiaris  
Sense perjudici de les altres obligacions que estableixen la Llei 30/2015, de 9 de setembre, el Reial decret 694/2017, de 3 de juliol, i l'Ordre de bases, constitueixen obligacions de les entitats beneficiàries:  
  
1) Aportar la informació i la documentació que es requerisca durant la fase d'instrucció del procediment, l'execució de la formació i la justificació de la subvenció, així com tindre a la disposició dels òrgans de control competents els documents acreditatius de l'assistència dels treballadors i treballadores a les accions formatives i els controls d'avaluació del seu aprenentatge i registres d'activitat formativa realitzada, en el cas que la formació s'haja impartit en la modalitat de teleformació.  
  
Així mateix, les entitats beneficiàries hauran de realitzar el seguiment de la participació de l'alumnat, el seu aprenentatge i avaluació. En les accions presencials, s'haurà de portar un control d'assistència diari, que es realitza a través de l'aplicació informàtica establida a aquest efecte. En les accions formatives no presencials, s'haurà de conservar la documentació i la informació corresponent als controls periòdics del seguiment del procés d'aprenentatge i avaluació, realitzat en relació amb cada participant, i facilitar les claus que permeten l'accés telemàtic a la informació relativa a la formació impartida, incloent-hi l'accés als continguts formatius, les activitats i els treballs presentats en la plataforma de teleformació i la participació en les eines de comunicació, tant del personal tutor-formador com dels participants.  
  
2) Garantir la gratuïtat de les accions formatives per a les persones participants en la formació subvencionada i no percebre cap quantitat d'aquestes.  
3) Haver realitzat o, si és el cas, garantit les devolucions de quantitats concedides i pagades en convocatòries anteriors i la devolució de les quals se li haja exigit mitjançant una reclamació prèvia a la via executiva o mitjançant una resolució de procedència de reintegrament, sempre que hi haja una resolució ferma, llevat que s'haja produït la suspensió de l'acte, i acreditar no ser deutora per una resolució ferma de procedència de reintegrament, tant a la data de concessió com a la de pagament.  
4) Comunicar a l'òrgan concedent competent l'obtenció d'altres subvencions, ajudes, ingressos o recursos que financen les activitats subvencionades, amb anterioritat a la justificació de l'aplicació donada als fons percebuts. Aquests ingressos seran incompatibles amb la subvenció destinada a la mateixa finalitat, per la qual cosa aquesta es minorarà en la quantitat ja percebuda.  
5) Acreditar, amb anterioritat a dictar-se la proposta de resolució de concessió de la subvenció i a realitzar-se el pagament d'aquesta, que es troba al corrent en el compliment de les obligacions tributàries i davant de la Seguretat Social, sense perjudici del que preveu l'article 22.4 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre.  
6) Fer constar el caràcter públic del finançament de l'activitat subvencionada i, si és el cas, el cofinançament del Fons Social Europeu o de qualsevol altre fons comunitari o supranacional. En aquest últim cas, l'entitat beneficiària ha d'incloure en les activitats d'informació de les accions formatives, les publicacions, el material didàctic i les acreditacions de la realització de la formació per a lliurar a les persones participants l'emblema del Fons Social Europeu o del fons comunitari o supranacional que corresponga, així com complir les altres obligacions de publicitat establides en la normativa comunitària o supranacional aplicable.  
Així mateix, l'entitat beneficiària haurà de complir les obligacions de transparència i en matèria de publicitat activa, de conformitat amb el que disposa l'article 3 de la Llei 19/2013, de 9 de desembre, de transparència, accés a la informació pública i bon govern, i la normativa pròpia de la Comunitat Valenciana en aquesta matèria, sense perjudici de les obligacions que estableix l'article 14 de la Llei general de subvencions i la resta de legislació aplicable.  
La difusió de la informació que estableix aquesta obligació haurà de realitzar-se a través de la seua pàgina web durant tot el període d'execució de l'ajuda, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
7) Remetre a l'òrgan competent una comunicació d'inici de la formació que desenvoluparà, incloent-hi qualsevol modificació posterior, i, si és el cas, la comunicació de finalització, d'acord amb el contingut, els terminis i el procediment que se li informe a aquest efecte.  
Aquesta comunicació, dirigida de manera fefaent al personal tècnic de formació assignat, s'ha d'efectuar amb una antelació mínima de cinc dies a la data d'inici de cada curs, amb la indicació de l'horari, el lloc d'impartició, el nombre d'alumnes que comencen i la relació nominal del professorat o el personal tutor, amb l'acreditació de la titulació exigida en el programa formatiu que s'haja inclòs en el projecte.  
  
La falta de comunicació en els terminis establits implicarà que la corresponent acció formativa es considere no realitzada a l'efecte de la justificació de la subvenció, llevat que la no comunicació dins del termini es dega a causes imprevistes, degudament justificades i comunicades en el moment en què es produïsquen.  
8) Informar l'alumnat de l'abast de la formació i de si aquesta és conduent a l'obtenció d'un certificat de professionalitat complet o a la seua acreditació parcial, així com quines són les oportunitats de formació en el Sistema de Formació Professional per a millorar la seua ocupabilitat.  
9) Portar una comptabilitat separada o un codi comptable adequat, respecte de totes les transaccions relacionades amb l'activitat subvencionada i disposar d'un sistema informatitzat de registre i emmagatzematge de dades comptables.  
10) Complir en la impartició de les accions formatives les prescripcions que els siguen aplicables en virtut d'una disposició legal o reglamentària, incloent-hi l'obligació d'impartir la formació en els espais i amb els mitjans formatius acreditats o inscrits per a aquest fi.  
11) Mantindre les exigències tecnicopedagògiques, d'instal·lacions, equipament i mitjans humans tingudes en compte per a l'acreditació/inscripció de l'especialitat.  
12) Sotmetre's a les actuacions de comprovació, que efectuarà Labora Servei Valencià d'Ocupació i Formació o qualsevol altra de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que se'ls requerisca d'acord amb el que preveuen els articles 45 i 46 de l'LGS, així com als controls i les auditories de qualitat que establisquen les administracions competents, els resultats dels quals s'incorporaran als registres en què estiguen inscrites.  
  
13) Comprovar que les persones que hi participen disposen dels requisits d'accés o de les competències clau per a efectuar l'acció formativa en funció dels requeriments d'aquesta.  
14) Les persones beneficiàries de la subvenció estaran obligades a conservar, almenys durant un termini de quatre anys, considerant, si és el cas, la interrupció del termini de prescripció del dret de l'Administració a reconéixer o liquidar el reintegrament de la subvenció concedida, els justificants de la realització de l'activitat que fonamenta la concessió de la subvenció, així com de l'aplicació dels fons rebuts, a l'efecte de les actuacions de comprovació i control. El termini esmentat es computarà a partir del moment en què finalitze el període establit per a presentar la justificació esmentada per part del beneficiari. En el supòsit d'accions cofinançades amb fons comunitaris, s'ha d'aplicar, en aquest sentit, el que establisca la normativa comunitària. Les entitats que, sense haver transcorregut el període esmentat, decidisquen suspendre la seua activitat o dissoldre's, hauran de remetre una còpia de la documentació esmentada a l'òrgan competent, sense perjudici de l'obligació de presentar la documentació justificativa de la subvenció.  
Com que aquestes ajudes són susceptibles de cofinançament per l'FSE, d'acord amb el que estableix l'article 82 del Reglament (UE) 2021/1060, del Parlament Europeu i del Consell, de 24 de juny de 2021, l'entitat haurà de conservar adequadament tots els documents justificatius relatius a les despeses ajudades pels fons, durant un termini de cinc anys a partir del 31 de desembre de l'any en què l'autoritat de gestió efectue l'últim pagament al beneficiari.  
15) Comunicar, si és el cas, la renúncia a l'execució de la subvenció concedida en un termini màxim de dos mesos des de la notificació d'aquesta. En el cas que l'entitat no haja renunciat dins d'aquest termini i presente la renúncia en un termini posterior o no execute les accions que se li han concedit, es considerarà un incompliment de les obligacions establides.  
16) Acceptar la seua inclusió en la llista d'entitats beneficiàries, que es publicarà d'acord amb el que preveu l'article 18.1 de la Llei 38/2003, de 17 de novembre, general de subvencions, i donar a conéixer de manera inequívoca que es tracta d'una acció subvencionada per Labora Servei Valencià d'Ocupació i Formació i el Ministeri d'Educació i Formació Professional, de conformitat amb les instruccions i els models que a aquest efecte subministre la direcció general competent en matèria de formació professional per a l'ocupació, d'acord amb el que preveu el número 4 del mateix article.  
17) Recaptar de les persones participants de l'actuació les dades necessàries per a complir les obligacions derivades dels articles 16.1 i 42.1 i 2 del Reglament (UE) 2021/1060, pel qual s'estableixen les disposicions comunes relatives a determinats fons europeus, entre aquests el Fons Social Europeu Plus, i l'article 17 i l'annex I del Reglament (UE) 2021/1057, pel qual s'estableix el Fons Social Europeu Plus (FSE+), els dos del Parlament Europeu i del Consell, de 24 de juny de 2021. Si les subvencions es cofinancen per qualsevol altre programa europeu finançat amb fons europeus, caldrà ajustar-se, en aquest aspecte, a les obligacions que, si és el cas, establisca el reglament pel qual es regulen aquests.  
18) Cooperar en la tramitació de les ajudes a l'alumnat.  
19) Subscriure, en relació amb l'alumnat tant desocupat com ocupat, una pòlissa d'assegurança d'accidents i responsabilitat civil de les persones participants, en els termes que preveu l'article 6 del Reial decret 694/2017, de 3 de juliol, amb caràcter previ a l'inici de l'acció formativa, que s'ha d'ajustar tant al període de duració teoricopràctic de l'acció formativa com a l'horari diari d'aquest, i que ha de cobrir les despeses d'accident in itinere, els riscos derivats de les visites de l'alumnat a empreses o altres establiments que s'organitzen en suport al desenvolupament de les accions formatives.  
a) L'assegurança ha de cobrir, segons siga el cas, tot el període formatiu i el mòdul de formació pràctica vinculat als certificats de professionalitat.  
b) Aquesta pòlissa ha de cobrir els danys que en ocasió de l'execució de la formació produïsquen les persones participants, de manera que Labora Servei Valencià d'Ocupació i Formació quede exonerat de qualsevol responsabilitat en aquest sentit. A aquest efecte, la pòlissa d'assegurament de la responsabilitat civil enfront de tercers es considerarà despesa relativa a l'execució de l'acció formativa.  
c) Es pot optar per subscriure una pòlissa d'assegurances col·lectiva, amb les indicacions ja exposades, que cobrisca tot l'alumnat del projecte aprovat.  
d) En cap cas una persona participant pot iniciar una acció formativa o un mòdul de formació pràctica sense que s'haja subscrit la pòlissa d'assegurança d'accidents, que haurà de contindre, com a mínim, les cobertures següents:  
1a. Defunció per accident.  
2n. Invalidesa absoluta i permanent per accident.  
3r. Invalidesa permanent parcial per accident, que serà la que corresponga segons el barem.  
4t. Assistència sanitària per accident amb cobertura equivalent a la de l'assegurança escolar.  
e) En el cas d'accions formatives desenvolupades en modalitat de teleformació, serà obligatòria la subscripció de l'assegurança d'accidents i responsabilitat civil de les persones participants que done cobertura a l'assistència a activitats presencials, exàmens presencials i/o PPNL.  
20) Complir tot el que estableix el Reial decret 34/2008, pel qual es regulen els certificats de professionalitat, i l'Ordre ESS/1897/2013, que el desplega.  
21) Complir la normativa sobre integració laboral de persones amb discapacitat o, si és el cas, l'exempció d'aquesta obligació, d'acord amb el que s'estableix en el Decret 279/2004, de 17 de desembre, del Consell de la Generalitat.  
22) Realitzar almenys una sessió d'orientació professional per a afavorir la generació d'itineraris formatius i professionals dels destinataris de la formació, que durà a terme el personal de suport tècnic al qual es refereix el resolc nové, apartat 4 a 1r.  
  
Vint-i-dosé. Minoració o reintegrament de la subvenció  
1. D'acord amb l'article 16 de l'Ordre de bases, l'incompliment dels requisits establits en aquesta i en la resta de normes aplicables, així com de les condicions que s'hagen establit en la resolució de concessió corresponent, donarà lloc a la pèrdua total o parcial del dret a cobrar la subvenció o, amb el previ procediment de reintegrament oportú, a l'obligació de retornar totalment o parcialment la subvenció percebuda i els interessos de demora que puguen correspondre.  
2. L'incompliment total de les finalitats per a les quals s'haja concedit la subvenció o de l'obligació de justificació d'aquesta donarà lloc al reintegrament del 100 % de la subvenció concedida. Igualment, es considerarà que concorre l'incompliment total si la realització de l'activitat subvencionada no arriba al 25 % dels objectius, mesurats amb l'indicador de nombre d'hores de formació multiplicat pel nombre d'alumnes que l'hagen finalitzada. A aquest efecte, s'inclouran també les hores d'absència que resulten computables per falta justificada o per col·locació.  
Sense perjudici del que preveuen l'LGS i la Llei 30/2015, en matèria d'infraccions i de sancions administratives, seran causes específiques per a declarar la pèrdua del dret al cobrament de la subvenció concedida i, si és el cas, de reintegrament d'aquesta:  
a) La falta de comunicació de l'inici de les accions formatives en el termini i la forma previstos.  
b) Percebre per qualsevol concepte alguna quantia o remuneració de l'alumnat participant en l'acció subvencionada.  
c) La falsedat de les dades que conté el compte justificatiu de despeses.  
d) No impartir l'acció formativa (especialitat) en una aula prèviament acreditada o inscrita.  
e) Qualsevol altre motiu que perjudique el fi últim pel qual s'haja concedit la subvenció.  
f) Suposarà la pèrdua del dret al cobrament de la subvenció i de reintegrament d'aquesta que la subvenció es destine a realitzar una activitat o a complir una finalitat que supose manifestament un greuge o un menyspreu cap als senyals d'identitat del poble valencià.  
  
3. L'incompliment parcial dels fins per als quals s'haja concedit la subvenció o de l'obligació de justificació d'aquesta donarà lloc al reintegrament parcial de la subvenció concedida. Quan l'execució de l'indicador esmentat en el paràgraf anterior estiga compresa entre el 25 % i el 100 %, la subvenció concedida es minorarà en el percentatge en què haja deixat de complir-se, sempre que les despeses s'hagen justificat degudament.  
D'acord amb el resultat de la revisió de la documentació justificativa de despeses, es liquidarà la subvenció concedida inicialment o la modificada, si és el cas (d'ara en avant, la subvenció), amb l'excepció de l'ajuda a l'alumnat en l'ordre i pels conceptes establits en aquest apartat, de manera que cada un dels ajustos o de les minoracions s'aplicarà sobre l'import que resulte del que l'antecedeix. En el cas que s'haja concedit alguna bestreta, la liquidació resultant podrà determinar la procedència del reintegrament total o parcial de la quantitat anticipada:  
  
1r. Ajust de la subvenció a les circumstàncies reals d'execució:  
S'ajustarà la subvenció a les circumstàncies reals de l'execució, atenent el nombre d'alumnat finalitzat i el nombre d'hores de formació realitzada.  
A) Ajust per alumnat: quan l'entitat beneficiària redistribuïsca el nombre d'alumnes participants i disminuïsca el nombre utilitzat per al càlcul de la subvenció, s'ajustarà la subvenció a les circumstàncies reals d'execució.  
La minoració per baixes de l'alumnat: les minoracions per aquest concepte es practicaran sobre tots els costos finançables. Una vegada finalitzat el període de substitució de l'alumnat previst més avant, no es minorarà la subvenció per baixes de l'alumnat desocupat a conseqüència de la seua contractació o inserció laboral, o de l'alumnat ocupat a causa d'una modificació de les seues condicions de treball, així com per la falta d'assistència a algun mòdul per estar exempt de realitzar-lo amb un certificat previ de la Subdirecció General de la Formació Professional per a l'Ocupació.  
Sense perjudici d'això, la diferència numèrica entre l'alumnat establit en la resolució de concessió i l'alumnat que finalitze el curs determinarà la minoració de la subvenció resultant i tenint en compte el següent:  
a) Abans d'arribar al 25 % de la duració de l'acció formativa, l'entitat hi podrà incorporar alumnat nou fins a completar el nombre que fixe la resolució de concessió, i substituir les baixes amb altes noves. Quan es tracte d'accions formatives dirigides a obtindre certificats de professionalitat, únicament s'admet la substitució, sempre que no s'haja superat aquest percentatge, si es produeix durant els primers cinc dies lectius des de l'inici de l'acció formativa corresponent al certificat de professionalitat.  
Quan es programen certificats de professionalitat complets que s'hagen d'impartir de manera modular, amb la finalitat de facilitar l'accés a cadascun dels mòduls que integren el certificat, es podran incorporar alumnes durant els primers cinc dies lectius des de l'inici de cadascun dels mòduls programats.  
Si es produïren abandons amb posterioritat a la impartició del 25 % de les hores de formació, s'admetran desviacions per acció formativa de fins a un 15 % del nombre de persones participants que les hagen iniciades.  
b) A l'efecte de determinar la subvenció una vegada executada la formació, en les accions presencials es considerarà que una persona participant ha finalitzat la formació quan haja assistit, almenys, al 75 % de la duració de l'acció formativa.  
Així mateix, en les accions formatives impartides mitjançant la modalitat teleformació es considerarà que ha finalitzat l'acció l'alumnat que haja realitzat almenys el 75 % dels controls periòdics de seguiment del seu aprenentatge que s'establisquen en el projecte formatiu, amb independència de les hores de connexió. Així mateix, es considerarà que una persona participant ha abandonat l'acció formativa si no ha accedit a la plataforma de formació dins del període del 25 % des de l'inici d'aquesta.  
A l'efecte de la justificació posterior per part de l'entitat beneficiària, també es considerarà que ha finalitzat l'acció formativa, sempre que haja realitzat, almenys, el 25 % de l'activitat formativa, l'alumnat que es trobe en els casos següents:  
- Persones treballadores desocupades, les que l'hagen abandonada per haver trobat ocupació.  
- Persones participants que hagen sigut baixa en el curs per malaltia o accident acreditat.  
c) No s'efectuarà minoració per la baixa de fins a tres persones participants de l'alumnat que, en el moment de realitzar el mòdul de PPNL, manquen de preparació suficient, apreciada pel personal tècnic de formació i autoritzada per la Direcció del Servei de Gestió de Programes de Formació per a l'Ocupació.  
B) Ajust per hores: així mateix, en el cas que s'haja produït una disminució sobre el nombre d'hores d'impartició que hagen determinat el càlcul de la subvenció, s'ajustarà aquesta a les circumstàncies reals d'execució.  
2n. Minoració per descertificació d'alumnat: en el cas de descertificació de l'alumnat, s'efectuarà la minoració de la subvenció, que es calcularà tenint en compte com a base tots els costos finançables, a excepció dels relatius a la docència i el control de qualitat d'aquesta.  
  
3r. Minoració per descertificació de grups (cursos): la falta de comunicació de l'inici dels grups (cursos) i l'execució dels no inclosos en la resolució de concessió o no autoritzats determinarà la minoració de la subvenció per l'import del grup (curs) corresponent.  
  
4t. Minoració per incompliments de percentatges de col·lectius: les minoracions per aquest concepte s'efectuaran quan es produïsca l'incompliment dels compromisos adquirits per l'entitat quant a la distribució dels col·lectius de persones desocupades, ocupades. Aquesta minoració es realitzarà de manera proporcional a l'incompliment.  
5é. Minoració per justificació incorrecta o insuficient dels costos elegibles: la quantia resultant dels ajustos i de les minoracions anteriors determinarà el límit dels costos justificats correctament i, en el cas que la quantia d'aquests siga inferior, es minorarà la subvenció per la diferència entre les dues.  
6é. Minoració per superar el límit de costos associats: els costos associats ha d'imputar-los l'entitat beneficiària a l'activitat subvencionada en la part que raonablement corresponga d'acord amb els principis i les normes de comptabilitat generalment admesos i, en tot cas, en la mesura en què aquests costos corresponguen al període en què efectivament s'haja realitzat l'activitat. La suma dels costos associats no podrà superar el 10 % del cost total de l'activitat formativa realitzada i justificada de conformitat.  
7é. Justificació insuficient de les despeses subvencionades, incloent-hi les corresponents al control de la qualitat de la docència.  
4. Les quantitats a reintegrar tindran la consideració d'ingressos de dret públic de naturalesa no tributària, i se'ls aplicarà, a l'efecte del càlcul, l'interés legal dels diners en els termes que estableix l'article 38 de l'LGS.  
5. La Direcció General de Labora Servei Valencià d'Ocupació i Formació, o l'òrgan en què delegue, dictarà una resolució dins del termini de dotze mesos des de la data de l'acord d'inici i, si és procedent, n'exigirà el reintegrament.  
  
Vint-i-tresé. Control i seguiment  
De conformitat amb el que preveuen el capítol V de l'Ordre de bases i els articles 169 i 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, durant el procediment de concessió i justificació de subvencions s'han d'adoptar les mesures necessàries a fi de comprovar i verificar la realització efectiva de les activitats subvencionades, el compliment de la finalitat o les finalitats que motiven la concessió i l'acreditació adequada de la destinació donada a les quantitats atorgades.  
  
El tipus de control que cal dur a terme ha de ser preferentment administratiu, basat en la documentació aportada per cada entitat juntament amb la seua sol·licitud i, posteriorment, com a justificació de la subvenció que se li haja atorgat. Amb aquest fi, s'ha de supervisar tota la documentació exigida i s'ha de requerir, si és procedent, l'aportació dels documents complementaris que resulten necessaris per a comprovar, verificar i aclarir tots els aspectes que així ho exigisquen.  
A més, es duran a terme comprovacions in situ de la realització de les activitats subvencionades, i podrà reclamar-se informació addicional que permeta contextualitzar la documentació aportada al principi i les activitats programades en funció del seu grau d'execució efectiu. En concret:  
Una vegada iniciada l'acció formativa, l'entitat beneficiària ha de facilitar el seguiment i el control del desenvolupament d'aquesta, per a la qual cosa, d'acord amb les instruccions que se li hauran de notificar abans de l'inici, haurà d'aportar la documentació següent:  
a) Control d'assistència que continga la signatura diària de l'alumnat i del professorat assistent.  
b) Comunicats d'alta i de baixa.  
Es considerarà que l'alumnat és alta en una acció formativa quan haja tingut una presència efectiva d'almenys cinc dies lectius. Pel que fa al règim de baixes i substitucions, caldrà ajustar-se al que es preveu entre les causes de minoració.  
c) Comunicació d'incidències.  
Amb un informe previ de la Direcció del Servei de Gestió de Programes de Formació per a l'Ocupació, la persona responsable de la Subdirecció General de Formació Professional per a l'Ocupació podrà ordenar la suspensió cautelar del desenvolupament de l'acció formativa quan:  
a) Aquesta no estiga en funcionament.  
b) El personal tècnic docent o l'alumnat no estiguen presents en les sessions presencials en el centre formatiu o en els centres de treball on es desenvolupe el mòdul de PPNL.  
c) El personal docent no responga al perfil assenyalat en cada un dels programes formatius respectius.  
d) L'alumnat estiga realitzant funcions diferents de la formació o el mòdul de PPNL.  
e) L'aula, les instal·lacions, el material de consum o els equips i les dotacions no es corresponguen amb els que s'hagen aportat per a la inscripció o l'acreditació.  
f) El nombre d'alumnes assistents a l'acció formativa siga inferior a la meitat del que estableix la resolució de concessió o la reprogramació posterior d'aquesta acció.  
g) Concórrega qualsevol altra causa greu que afecte el desenvolupament normal de l'acció formativa.  
Les pràctiques professionals no laborals en centres de treball (PPNL), la duració, el desenvolupament i les condicions d'impartició estan regulades pel Reial decret 34/2008, de 18 de gener, pel qual es regulen els certificats de professionalitat, i per l'Ordre ESS/1897/2013, de 10 d'octubre, que el desplega, així com en els reials decrets corresponents que regulen cada certificat de professionalitat.  
  
Les empreses o els centres de treball on es realitzen les PPNL no han de distar més de trenta quilòmetres del centre formatiu, llevat que es justifique aquesta necessitat i ho autoritze expressament la Direcció del Servei de Gestió de Programes de Formació per a l'Ocupació.  
A sol·licitud de l'entitat beneficiària, el personal tècnic de formació podrà validar qualsevol modificació sobrevinguda en les condicions d'impartició de l'acció formativa de caràcter menor, canvis de calendari, horari, professorat, alumnat, etc.  
  
Vint-i-quatré. Avaluació i certificació de la formació  
1. En tot cas, les entitats beneficiàries faran una avaluació i un control de la qualitat de les accions formatives que executen sobre una mostra representativa almenys del 10 % dels grups als quals s'haja impartit la formació, incloent-hi les pràctiques. Aquesta activitat podrà exercir-la personal no docent. Els resultats d'aquesta avaluació ha d'aportar-los l'entitat beneficiària, juntament amb la justificació de despeses.  
  
Sense perjudici de la utilitat que aquestes avaluacions tenen per a les entitats beneficiàries i els centres o les institucions que imparteixen la formació, Labora Servei Valencià d'Ocupació i Formació podrà requerir informació complementària, amb la finalitat d'analitzar la qualitat de les accions de formació desenvolupades en el marc dels programes de formació que regula aquesta convocatòria. L'avaluació, el seguiment i el control de la qualitat de la formació es realitzaran en els termes i amb el contingut que preveu el Reial decret 34/2008, de 18 de gener, pel qual es regulen els certificats de professionalitat, i l'Ordre ESS/1897/2013, de 10 d'octubre, que el desplega.  
2. Labora Servei Valencià d'Ocupació i Formació, amb la petició telemàtica prèvia formulada per les entitats beneficiàries, expedirà el certificat individualitzat d'aprofitament de l'alumnat que haja superat el curs o algun dels mòduls, amb el detall dels mòduls superats i la duració d'aquests. Així mateix, s'han de consignar les dades de registre del certificat.  
L'entitat beneficiària ha de comunicar a l'alumnat que té a la seua disposició els diplomes esmentats, en el termini màxim d'un mes, a partir de la data de recepció d'aquests.  
L'entitat haurà d'imprimir els diplomes i lliurar-los a l'alumnat, així com obtindre la justificació del lliurament. De manera addicional, l'alumnat ha de rebre en el seu correu electrònic una comunicació de Labora per la qual se li dona accés electrònic al diploma.  
Si el curs es correspon totalment o parcialment amb un certificat de professionalitat, s'emetrà, amb la sol·licitud prèvia de l'alumnat davant de la direcció general competent en matèria de formació per a l'ocupació, el certificat de professionalitat o l'acreditació parcial acumulable de les unitats de competència que corresponguen. A aquest efecte, el centre que impartisca l'acció formativa ha de presentar, davant de l'òrgan esmentat i en un termini no superior a tres mesos des de la finalització, les actes d'avaluació signades i els documents en què es reflectisquen els resultats d'aquesta, amb el contingut que preveu el Reial decret 34/2008, de 18 de gener, i l'Ordre ESS/1897/2013, de 10 d'octubre, que el desplega.  
  
Vint-i-cinqué. Entrada en vigor  
Aquesta resolució entrarà en vigor l'endemà de publicar-se en el Diari Oficial de la Generalitat Valenciana.  
  
Contra aquesta resolució, que esgota la via administrativa, s'hi podrà interposar un recurs potestatiu de reposició davant d'aquest mateix òrgan en el termini d'un mes a partir de l'endemà de la publicació d'aquesta resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu, de conformitat amb el que estableix l'article 8, apartat 3, així com l'article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga interposar qualsevol altre recurs que s'estime pertinent.  
  
  
València, 3 de març de 2023.- El director general de Labora Servei Valencià d'Ocupació i Formació: Enric Nomdedéu i Biosca.  
  
  
  
ANNEX I  
Criteris de valoració de les sol·licituds  
  
La valoració de les sol·licituds té com a objectiu analitzar i determinar la qualitat de les diferents sol·licituds presentades. En tot cas, es prendran en consideració les condicions que l'entitat reunisca en la data de finalització del termini de presentació de sol·licituds, que hauran de mantindre's, com a mínim, fins a la finalització del període màxim d'execució de les accions formatives.  
La valoració de les sol·licituds s'ha de fer d'acord amb els criteris següents:  
A) Adequació de l'oferta formativa  
  
A1) Adequació de l'oferta formativa les àrees/accions prioritàries Fins a 10 punts  
1. Alumnes en accions prioritàries / alumnes totals × 10 Fins a 10 punts  
  
A2) Adequació de l'oferta formativa atenent el contingut de la formació Fins a 15 punts  
1. Alumnes en accions dirigides a obtindre una acreditació parcial acumulable que no comporte capacitació professional / alumnes totals × 5 Fins a   
5 punts  
2. Alumnes en accions dirigides a obtindre un certificat de capacitació professional (carnet professional) / alumnes totals × 10 Fins a 10 punts  
3. Alumnes en accions dirigides a obtindre certificat de professionalitat complet / alumnes totals × 15 Fins a 15 punts  
  
  
En els apartats anteriors, s'aplicarà la puntuació en cada sector al qual es concorre.  
Els apartats anteriors seran acumulables entre si, sense que es puguen superar els 25 punts en total.  
No obstant això, en cas d'alumnat susceptible de ser puntuat en dos dels apartats següents, només puntuarà en el que atorgue més puntuació.  
  
B) Capacitat acreditada de l'entitat sol·licitant  
En les sol·licituds de subvenció destinades a desenvolupar programes de formació transversals, de qualificació per a complementar la formació de participants en el procediment d'avaluació i acreditació de les competències professionals, d'economia social i autònoms, es valorarà la capacitat de l'entitat sol·licitant atenent el nombre d'accions formatives executades en els anys 2020 i 2021, d'acord amb el barem següent:  
  
  
B1) Capacitat per a desenvolupar els programes de formació transversal, de qualificació per a completar formació, d'economia social i autònoms:  
  
Accions formatives de formació per a l'ocupació de caràcter transversal, economia social i autònoms, dirigides prioritàriament a persones ocupades realitzades, com a beneficiària en convocatòries d'ajudes. A aquest efecte, es prendrà en consideració la suma dels resultats per la seua participació en convocatòries executades en els anys 2020 i 2021. 15 punts  
En convocatòries d'ajudes de les administracions públiques del Sistema Nacional d'Ocupació (SNO)  
 L'entitat va realitzar entre 1 i 20 accions formatives (grups) 5 punts  
 L'entitat va realitzar entre 21 i 40 accions formatives (grups) 10 punts  
 L'entitat va realitzar més de 40 accions formatives (grups) 15 punts  
  
  
En el cas de les sol·licituds destinades a desenvolupar programes de formació sectorial, la valoració de la capacitat de l'entitat sol·licitant es realitzarà atenent les accions formatives executades recollides en el pla de referència sectorial corresponent al sector respecte del qual es realitza la sol·licitud, d'acord amb el barem següent:  
  
B2) Capacitat per a desenvolupar les accions formatives que corresponguen a les especialitats recollides en el pla de referència sectorial:  
  
Accions formatives de formació per a l'ocupació, que corresponguen a especialitats recollides en el pla de referència sectorial, dirigides prioritàriament a persones ocupades realitzades, com a beneficiària en convocatòries d'ajudes. A aquest efecte, es prendrà en consideració la suma dels resultats per la seua participació en convocatòries executades en els anys 2020 i 2021. 15 punts  
En convocatòries d'ajudes de les administracions públiques del Sistema Nacional d'Ocupació (SNO)  
 L'entitat va realitzar entre 1 i 5 accions formatives (grups) 5 punts  
 L'entitat va realitzar entre 6 i 10 accions formatives (grups) 10 punts  
 L'entitat va fer més de 10 accions formatives (grups) 15 punts  
  
D'acord amb el que preveu el resolc 21é, apartat 11, les entitats hauran de mantindre les exigències tecnicopedagògiques, d'instal·lacions, equipament i mitjans humans tingudes en compte per a la inscripció de l'especialitat, de manera que quede totalment assegurada la solvència tècnica de l'entitat sol·licitant.  
La capacitat acreditada o l'experiència s'acreditarà d'acord amb el que estableix el resolc 7.3 b)  
  
C) Abast del programa  
Es valorarà el nombre de persones treballadores participants en el programa sol·licitat. 20 punts  
 Entre 20 i 40 participants 4   
 Entre 41 i 60 participants 6   
 Entre 61 i 80 participants 8   
 Entre 81 i 110 participants 12   
 Entre 111 i 160 participants 16   
 Més de 161 persones participants 20   
  
  
D) Implantació territorial a la Comunitat Valenciana \* 10 punts  
 L'entitat té centres acreditats o inscrits en una província de la Comunitat Valenciana. 3   
 L'entitat té centres acreditats o inscrits en dues províncies de la Comunitat Valenciana, ha programat i adquireix l'obligació de formar almenys un 20 % de l'alumnat en cada província on hi haja un centre acreditat o inscrit. A l'efecte de complir aquesta condició, en el cas de la teleformació, es tindrà en compte el lloc de residència de l'alumnat. 6   
 L'entitat té centres acreditats o inscrits en tres províncies de la Comunitat Valenciana, ha programat i adquireix l'obligació de formar almenys un 20 % de l'alumnat en cada província on hi haja un centre acreditat o inscrit. A l'efecte de complir aquesta condició, en el cas de la teleformació, es tindrà en compte el lloc de residència de l'alumnat. 10   
  
  
\* En el cas de formació sectorial, els centres acreditats o inscrits han de ser en especialitats formatives recollides en el pla de referència sectorial corresponent.  
  
E) Aplicació de normes de qualitat:  
Es valoraran en aquest apartat els certificats que acrediten la implantació de sistemes de gestió en àrees d'interés per a la millora de l'activitat formativa, amb la puntuació següent:  
- Per acreditar estar en possessió del Certificat SGSI de seguretat de la informació en vigor (ISO 27660): 6 punts.  
- Per acreditar estar en possessió del Certificat ISO 45498 de Seguretat i Salut Laboral: 6 punts  
- Per acreditar estar en possessió del Certificat ISO 14723 del Sistema de Gestió Ambiental: 6 punts  
El certificat haurà d'estar emés per entitats acreditades per l'ENAC (Entitat Nacional d'Acreditació); així mateix, es tindran en compte els certificats emesos per organismes d'acreditació de qualsevol estat membre de la Unió Europea, sempre que aquests organismes s'hagen sotmés amb èxit al sistema d'avaluació que preveu el Reglament (CE) núm. 765/2008, de 9 de juliol, del Parlament Europeu i del Consell. Els certificats hauran d'estar implantats en cadascuna de les instal·lacions on s'impartisca la formació.  
Els punts màxims assignats per cadascun dels apartats anteriors són acumulatius fins al màxim de 18 punts.  
  
F) Aplicació de mesures de responsabilitat social.  
S'acreditaran d'acord amb el que estableixen aquest apartat i el resolc 7.3 c), d) i e) d'aquesta convocatòria.  
  
IS. Inclusió social  
A) Es valorarà amb un màxim de cinc punts un percentatge igual o superior al 20 % de persones amb diversitat funcional o discapacitat (1), persones amb diagnòstic de la unitat salut mental del Sistema Públic de Salut, persones en situació o risc d'exclusió social i dones víctimes de violència de gènere, incloses en les plantilles de les entitats sol·licitants, els percentatges inferiors al 20 % es valoraran proporcionalment d'acord amb la fórmula següent:  
  
Nombre de persones actualment en la plantilla de l'entitat, pertanyents als col·lectius esmentats, que hagen estat incloses en aquesta durant un període igual o superior a nou mesos durant l'exercici anterior × 25  
Nombre de persones actualment en la plantilla de l'entitat que hagen estat incloses en aquesta durant un període igual o superior a nou mesos durant l'exercici anterior   
  
  
(1) En cas de diversitat funcional o discapacitat: grau igual o superior al 33 %.  
  
B) Es valorarà amb un màxim de cinc punts un percentatge igual o superior al 10 % de persones amb diversitat funcional o discapacitat (1), persones amb diagnòstic de la unitat salut mental del Sistema Públic de Salut, persones en situació o risc d'exclusió social i dones víctimes de violència de gènere que l'entitat es comprometa a formar, respecte del total d'alumnat a formar conformement al programa formatiu presentat, els percentatges inferiors al 10 % es valoraran proporcionalment d'acord amb la fórmula següent:  
  
Nombre de persones que l'entitat es compromet a formar pertanyents als col·lectius esmentats   
× 50  
  
Nombre total de persones en formació, segons el projecte formatiu presentat   
  
  
(1) En cas de diversitat funcional o discapacitat: grau igual o superior al 33 %  
  
DH. Igualtat entre dones i homes  
En aquest apartat, es valoraran les accions positives que garantisquen i promoguen la igualtat efectiva de dones i homes fins a un màxim de deu punts, d'acord amb la distribució que s'exposa a continuació; en cas contrari, es puntua amb zero punts:  
a) D'acord amb la Llei orgànica 3/2007, de 22 de març, per a la igualtat efectiva de dones i homes, per a les entitats o centres que pel nombre de persones treballadores no estan obligades legalment a disposar d'un pla d'igualtat i acrediten disposar d'un pla d'igualtat, aprovat i tramitada la inscripció en el Registre de convenis i acords col·lectius de treball, dependent de la Direcció General de Treball del Ministeri de Treball i Economia Social i de les autoritats laborals de les comunitats autònomes: 10 punts.  
b) D'acord amb la Llei orgànica 3/2007, de 22 de març, per a la igualtat efectiva de dones i homes, per a les entitats o els centres que pel nombre de persones treballadores estan obligades legalment a disposar d'un pla d'igualtat, es valorarà que l'entitat dispose addicionalment d'un certificat o un distintiu empresarial en matèria d'igualtat, o com a entitat col·laboradora en igualtat d'oportunitats entre dones i homes, o qualsevol altre anàleg de caràcter oficial, atorgat per l'autoritat competent de la comunitat autònoma respectiva: 10 punts.  
  
Si l'entitat disposa d'un pla amb el corresponent distintiu o certificat la vigència del qual haja finalitzat, bastarà amb la presentació del pla i el distintiu expirat i la sol·licitud de tramitació del nou distintiu o certificat, davant de l'organisme competent. Entre l'expiració del pla d'igualtat anterior i la sol·licitud del nou distintiu o certificat empresarial en matèria d'igualtat, o com a entitat col·laboradora en igualtat d'oportunitats entre dones i homes, no poden haver transcorregut més de sis mesos.  
c) Per a les entitats locals: disposar d'un pla municipal d'igualtat d'oportunitats extern, per a la ciutadania, en el sentit del que disposa l'article 15 de la Llei orgànica 3/2007: 10 punts.  
Les puntuacions dels apartats a), b) i c) no són acumulatives entre si.  
G) Grau d'execució:  
S'atorgarà inicialment un màxim de deu punts a totes les entitats que concórreguen a aquesta convocatòria. Aquesta puntuació inicial es reduirà d'acord amb el que preveuen els apartats següents, referits a subvencions concedides amb càrrec a la convocatòria immediatament anterior a l'exercici que finança aquesta convocatòria:  
1. En el cas que l'entitat presente la renúncia a l'execució de la totalitat de la subvenció concedida en relació amb algun programa o sector, en un termini de cinc dies hàbils a comptar de la data de la notificació de la resolució de concessió, no es reduirà cap punt respecte d'aquest programa o sector.  
2. Aquesta puntuació es reduirà en dos punts per cada renúncia que es presente de la totalitat de la subvenció concedida en relació amb algun programa o sector després del cinqué dia hàbil a comptar de la data de notificació de la resolució de concessió fins al desé dia hàbil des de la data de notificació, respecte d'aquest programa o sector.  
3. En els mateixos termes, aquesta puntuació es reduirà quatre punts per cada actuació en què s'haja presentat la renúncia a l'execució de la subvenció concedida en un termini posterior al de deu dies hàbils des de la data de notificació de la resolució de concessió. Així mateix, es reduirà en cinc punts quan l'actuació no s'haja iniciat en data 31 de desembre de l'exercici anterior a aquesta convocatòria i tampoc s'haja presentat la renúncia a l'execució de la subvenció concedida.  
  
La puntuació final no pot ser inferior a zero punts.  
Les reduccions anteriors no s'apliquen a les entitats a les quals s'haja notificat la resolució de concessió en data posterior al 30 de novembre de l'exercici anterior al que finança aquesta convocatòria.  
  
  
H) Disminució de la puntuació en la valoració tècnica  
DP: en el cas que la puntuació de la valoració tècnica obtinguda en un determinat programa o sector, calculada en la fase de liquidació d'una determinada convocatòria, comporte una disminució respecte de la puntuació obtinguda per a l'aprovació del pla en el procés de valoració de sol·licituds del mateix programa, sector i convocatòria, s'aplicarà una reducció sobre la puntuació obtinguda en el procés de valoració actual.  
A aquest efecte, es prendran en consideració els resultats de la liquidació de la tercera convocatòria anterior a la que s'estiga valorant, i en el cas que el resultat retorne decimals, s'arredoniran a la baixa.  
  
Quan l'interval de desviació siga igual o inferior a cinc punts percentuals, no es reduirà la puntuació. A partir d'una desviació igual o superior a 6 punts percentuals i igual o inferior a 25 punts percentuals, s'aplicarà una reducció d'1 punt per cada punt percentual, que s'iniciarà amb -1 punt quan la desviació siga de 6 punts percentuals, i finalitzarà amb -20 punts quan la desviació siga de 25 punts percentuals, d'acord amb la taula següent:  
  
Tram Interval de desviació Reducció a aplicar per cada punt percentual Interval de reducció  
de punts  
1 De 0 % a 5 % 0 0  
2 De 6 % a 25 % 1 De -1 a -20  
  
  
PUNTUACIÓ MÀXIMA TOTAL 118 punts  
  
  
En relació amb els apartats B, E i F, atés que es tracta de documentació voluntària, només es valorarà la documentació que l'entitat adjunte a la sol·licitud.  
En cas d'empat entre dos o més projectes, es resoldrà a favor del projecte que haja obtingut més puntuació en els apartats F, A, G, D, E, B i C en aquest ordre, i si així i tot persisteix l'empat, s'atendrà el número d'ordre de l'expedient.